Ντοκουμέντα για τη Μάχη της Κρήτης από το ανέκδοτο βιβλίο του αγωνιστή Γεωργίου Αναγνωστάκη\n04/12/2016 Δημήτρης Παπαγιαννάκης Ιστορία, Κρητικά 3 Σχόλια\nΤα παρακάτω κείμενα είναι παρμένα από το ανέκδοτο βιβλίο του αγωνιστή της Εθνικής Αντίστασης Γεώργιου Αναγνωστάκη και αφορούν τις μάχες στο Τραχήλι και Μαδάρι και την απαγωγή του στρατηγού Κράιπε. Τα στοιχεία που αντλούνται από τα κείμενα, είναι εξαιρετικής ιστορικής σημασίας, στοιχεία και γεγονότα που θέλησε να κρατήσει στη μνήμη του ο μεγάλος αγωνιστής και διέσωσε ο συγχωριανός και συγγενής του Σήφης Δοκιμάκης.. Τα κείμενα εστάλησαν από την εγγονή του Αναγνωστάκη στην ιστοσελίδα kairatos.com\n1. Οργάνωσις αντάρτικων ομάδων\nΑι πρώται ανταρτικαί ομάδες άρχισαν να οργανώνονται με αρχηγόν τον Καπετάν ΠΕΤΡΑΚΟΓΙΩΡΓΗ, τον Καπετάν ΜΠΟΥΖΑΛΗ, τον Καπετάν ΜΠΑΤΟΥΒΑ, τον Καπετάν ΠΟΔΙΑ, ΠΕΤΡΑΚΑ και άλλους αρχηγούς.\nΗ επαφή αυτών με το στρατηγείον Μ.Ανατολής και η έναρξις μαχών και σαμποτάζ απετέλεσε εφιάλτην δια τον εχθρόν.\nΥποβρύχια και ειδικά πλοιάρια ήρχοντο από την Μ.Ανατολήν και απεβίβαζον ειδικούς αξιωματικούς κατασκοπείας με ασύρματους και λοιπά μέσα δια την οργάνωσιν του αγώνος και παρελάμβανον τους εναπομένοντας Άγγλους στρατιώτας εις την νήσον και τους μετέφερον εις την Αίγυπτον. Οι Γερμανοί απειλούσαν με προκηρύξεις με αντίποινα τον Κρητικό Λαό δια κάθε συμβολήν των εις τον αγώνα εναντίον των.\nΟ Κρητικός όμως Λαός αδάμαστος και υπερήφανος, χωρίς να πτοηθή εβάδιζε πίσω από τα βήματα των προγόνων του με πίστην εις την θρησκείαν, την οικογένεια και την τιμήν της Πατρίδος του.\nΤα αντίποινα και οι ομαδικές εκτελέσεις αι συλλήψεις, τα στρατόπεδα συγκεντρώσεως και τα βασανιστήρια δεν ελίγησαν το θάρρος και την ανδρειωσύνη του γενναίου αυτού Λαού.\nΤον Αύγουστο του 1943 πληροφορηθέντες οι γερμανοί την εναντόν τους δράσιν μου με κατεδίωξαν να με συλλάβουν. Πληροφορηθείς τούτο εγκαίρως κατόρθωσα να διαφύγω την σύλληψιν και να ενταχθώ στο αντάρτικο σώμα του Καπετάν ΠΕΤΡΑΚΟΓΙΩΡΓΗ αρχηγού Εθνικής αντιστάσεως Κρήτης.\nΕκ της Μονής Αρκαδίου ανεχώρησα με τας ευχάς του ηρωικού ηγουμένου Πάτερ Διονυσίου, συνοδεία ειδικού συνδέσμου ονομαζόμενου Β.Καλοπάκη από το χωριό Άδελε Ρεθύμνης, καταγόμενου εκ Μ.Ασίας παλαιού πολεμιστή του Α’ παγκοσμίου πολέμου. Ούτος εγνώριζε απταίστως την Αγγλικήν γλώσσαν και προσέφερε πολύτιμους υπηρεσίας εις τον αγώνα, χρησιμοποιούμενος ως σύνδεσμος και διερμηνεύς μεταξύ άγγλων και ανταρτικών μονάδων.\nΜετά πορείαν ολίγων ημερών εφθάσαμε εις το χωριό Λοχριά, ευρισκόμενον εις τα σύνορα του Νομού Ρεθύμνης και Ηρακλείου εις τους πρόποδες του Ψειλορίτη. Εκεί συναντήσαμε τον ακούραστον αγωνιστή Ηλιαντώνη με τον οποίον μετέβημεν εις το κοντά στην Λοχριά χωριό Βορίζια και εις το σπίτι του Ψαρογιώργη ενός εκ των πρωτεργατών δια την συγκρότησιν των ανταρτικών ομάδων του Καπετάν Πετρακογιώργη. Από εκεί ο Υιός του Φανούριος με συνόδευσε εις το λημέρι που ευρίσκετο σε μια πλαγιά του Ψειλορίτη κοντά στο χωριό Βορίζια, στη θέση Δρυγιό.\nΦθάνοντας εκεί την 14 Αυγούστου 1943 με υπεδέχθησαν με χαρές ο αρχηγός Καπετάν Πετρακογιώργης και τα παλληκάρια του.\n2.Αντάρτικο σώμα Καπετάν Πετρακογιώργη\nΚατ’ αρχάς το αντάρτικο σώμα του Καπετάν Πετρακογιώργη αποτελείτο από τα κάτωθι παλικάρια :\n10) Γεώργιος Μπαχρής\n11) Κυριάκος Κατσαντώνης\n12) Α. Ηλιαντώνης\n13) Γεώργιος Ηλιογιώργης\n14) Νικόλαος Σαρτζετάκης\n15) Χ. Χαραλαμπάκης\n16) Αγ. Σαριδάκης\n17) Αλ. Ανυφαντάκης\n18) Γεώργιος Αναγνωστάκης\n19) Μ. Κραουκάκης\n20) Γρηγ, Χρυσό και άλλους\nΟ οπλισμός μου απετελείτο από ένα γερμανικό ταχυβόλο και δυο χειροβομβίδες Μιλς και ένα πιστόλι. Οι λοιποί άνδρες ήσαν οπλισμένοι με γερμανικά όπλα και πιστόλια, ελληνικά Μάλιγχερ, ένα ταχυβόλο Τόμιγκαν και ένα οπλοπολυβόλο Μπρέν.\nΉταν παραμονή της Παναγίας 15 Αυγούστου και είχαν σταλή από το χωριό Μαργαρηκάρι που ήτο τότε κέντρο ανεφοδιασμού της ομάδος Πετρακογιώργη, αρκετά τρόφιμα και κρασί για να γιορτάσουμε τη μνήμη της Παναγίας και επι πλέον είχαμε σφάξει ένα τράγο για φαγοπότι εκείνη την ημέρα.\n3.Η μάχη στο τραχήλι του Ψηλορείτη\nΠριν ξημερώση είχε έλθει εις το λιμέρι μας ο ηγούμενος της Μονής Βροντησίου και ελειτούργησε και εκοινωνήσαμε των αχράντων Μυστηρίων. Όταν ξημέρωσε και ο ηγούμενος έφυγε προς την Μονήν Βροντησίου καθήσαμε και αρχίσαμε το φαγοπότι με τραγούδια και ευχές για τη λευτεριά μας. Κατά τις 10 π.μ οι σκοποί μας αντελήφθησαν εις τας κορυφογραμμάς γύρω από το λημέρι Γερμανούς.\nΕδώ θέλω να προσθέσω ότι προ ολίγων ημερών ο Καπετάν Πετρακογιώργης με τα παλληκάρια του, εμπόδισε την ζωοκλοπή ποιμνίων υπό ζωοκλεπτών καταγομένων εκ των Ανωγείων ονόματι Κλαρατζάνιδες. Φήμαι υπήρχαν ότι πιθανόν οι ζωοκλέφτες εκδικούμενοι δια την απαγόρευσιν της ζωοκλοπής υπό του Καπετάν Πετρακογιώργη, επρόδωσαν εις τους γερμανούς την θέσιν που είχε ο Πετρακογιώργης με τα παλληκάρια του, το λημέρι του.\nΔια να αποφύγουμε τη μάχη με τους γερμανούς, φοβούμενοι ότι τούτοι θα προέβαινον εις αντίποινα καίοντες τα γύρω χωριά Βορίζια, Καμάρες απεφασίσαμε να διασπάσωμε τον κλοιό χωρίς να γίνωμε αντιληπτοί και να στήσωμε ενέδρας εις πλέον απομεμακρυσμένα σημεία μακριά από τα ανωτέρω χωριά. Αφού εκρύψαμε σε κατάλληλο μέρος τα μαγειρικά μας σκεύη και τρόφιμα, προχωρίσαμε με καταλλήλους προφυλάξεις και εφθάσαμε εις την θέσιν ΤΡΟΧΑΛΙ μεταξύ του χωριού Βορίζια και της Μονής Βροντησίου. Το σημείο εκείνο ευρίσκετο εις το χείλος μιας χαράδρας εις το οποίο υπήρχε ένα ξέφωτο περίπου 80 μέτρων και πλάτους 30 μέτρων. Προχωρώντας προς το σημείο εκείνο δια μέσου πυκνού δάσους διέβημεν μια χαράδρα και εφθάσαμεν εις την κορυφήν του ξέφωτος αυτού.\nΕμπροσθοφυλακή ήτο ο Γ.Μπήλιος με το οπλοπολυβόλο Μπρέντ, ο προμηθευτής του και άλλοι αντάρτες και σε μικρή απόσταση ακολουθούσαμε οι άλλοι έτοιμοι για μάχη. Μόλις ο οπλοπολυβολητής Γ.Μπήλιος επρόλαβε εις το ξέφωτο αντελήφθη ότι γύρω μας ήσαν πολυάριθμοι γερμανοί οι οποίοι δεν μας είχαν αντιληφθή. Ο έμπειρος πολεμιστής του Αλβανικού μετώπου Γ.Μπήλιος όρθιος με το οπλοπολυβόλο στο χέρι άρχισε να βάλη εναντίον των γερμανών οι οποίοι αιφνιδιασθέντες τα έχασαν κυριολεκτικά και έτσι μας έδωσαν τον καιρό μα λάβωμε θέσεις μάχης δι’ αγώνα εκ του συστάδην. Οι γερμανοί αφού συνήλθαν από την αναπάντεχο μας επίθεση άρχισαν να βάλλουν βροχή σφαιρών εναντίον μας. Ταμπουρωμένοι όλοι πίσω από βράχους και πελώριους πρίνους, πολεμούσαμε με λύσσα.\nΗ δειλία, ο φόβος για μας εκείνη την ώρα ήτο ανύπαρκτος και το θάρρος κι η αντρειωσύνη εγιγαντώνετο εις τα στήθη μας.\nΑι διαταγαί του αρχηγού μας ο οποίος επολέμα όρθιος σαν πελώριος τίργις, εκτελούντο απ’ όλους μας. Την ώρα εκείνη βλέπω μπροστά μου πεσμένο τον Νίκο Σαρτζετάκη από το χωριό Κρύα Βρύση, Αγ. Βασιλείου. Νομίζοντας ότι πίνει νερό του φωνάζω, Νίκο σήκω επάνω γρήγορα. Δεν μου απάντησε όμως οπότε τον γύριζω ανάσκελα και βλέπω ότι τον είχε κτυπήσει μια σφαίρα στο μέτωπο και ήταν νεκρός. Γυρεύοντας να εκδικηθώ το θάνατο του φίλου μου και συναγωνιστού μου βλέπω μπροστά μου σε απόσταση 30 μέτρων να κινείται η κάνη ενός γερμανικού πολυβόλου και να στρέφεται εναντίον μας μέσα σε μια μάνδρα. Αστραπιαίως αποκοχλιώνω μια χειροβομβίδα και εξφενδονίζω με όλη μου τη δύναμη προς το σημείο εκείνο. Η έκρηξις της χειροβομβίδος δημιουργεί ένα υπόκωφο κρότο και δίπλα μου εκτινάσεται ένα γερμανικό κράνος.\nΑποτέλεσμα της εκρήξεως ήτο ο φόνος των γερμανών που ήσαν μέσα στην μάνδρα και ήσαν έτοιμοι να βάλλουν εναντίον μας.\nΗ ενέργεια μου αυτή ήτο σωτήριος για τους συναδέλφους μου και εμού οι οποίοι ασφαλώς θα εφονεύοντο με τας πρώτας ριπάς του γερμανικού πολυβόλου.\nΠροχωρούντες και εξουδετερώνοντες τους γερμανούς εις το σημείον αυτό είχαμε μεθύσει από τα πυρά και τις βροντές της μάχης και κάθε σφαίρα μας κτυπούσε στο ψαχνό αλύπητα τους εχθρούς μας. Προς ένα σημείο εμάχετο ο Γ.Μπήλιος με το οπλοπολυβόλο του θέριζε κυριολεκτικά κάθε γερμανό που σήκωνε το κεφάλι του πίσω από τους βράχους.\nΕκείθεν προχωρούντες προς καλύτεραν θέσιν σκοτώνεται ο προμηθευτής ένα εξαιρετικό παλληκάρι γεμάτο ζωντάνια κι αγάπη προς την Πατρίδα. Πάντα εμπρός πολεμούσε και εκινείτο σαν αίλουρος ο Γ.Μαχρής ένας ατρόμητος λεβέντης ψύχραιμος και αποφασιστικός στη μάχη και με τα εύστοχα πυρά του απεδεκάτιζε τους γερμανούς οπαδούς του Χίτλερ. Δίπλα του πολεμούσε ο γιγαντόσωμος Τσιλικοδιονύσης από το χωριό Βορίζια, όρθιος και επιτίθετο προς τον εχθρό, πιο πέρα πολεμούσε ο Κ.Κατσαντώνης ένας πανύψηλος λεβέντης ο οποίος με την σκοπευτική του ικανότητα έστελνε με κάθε σφαίρα και ένα γερμανό στο θάνατο.\nΤην παλληκαριά του ο Τσιλικοδιονύσης την πλήρωσε με τη ζωή του. Εχθρική σφαίρα τον βρήκε στο δεξί χέρι και του έκοψε την κεντρική αρτηρία με αποτέλεσμα να πεθάνει από ακατάσχετη αιμορραγία, πριν προλάβωμε να του παράσχωμεν την ελάχιστη βοήθεια.\nΣε μια στιγμή βλέπω τον Καπετάν Πετρακογιώργη να πολεμά τελείως όρθιος και ακάλυπτος ενώ χιλιάδες σφαίρες εσφύριζαν γύρω του.\nΑπό εκεί με βλέπει ταμπουριασμένο σ’ ένα βράχο να πυροβολώ με το γερμανικό ταχυβόλο και νομίζοντας με για γερμανό στρέφει το όπλο εναντίον μου. Τον αντιλαμβάνομαι όμως και του φωνάζω:\nΜη καπετάνιο, εγώ είμαι.\nΜωρέ Γιώργο μου λέει, σε πέρασα για γερμανό και παραλίγο να σε σκοτώσω\nΤην στιγμή αυτή δέχεται το ταχυβόλο μου μια ριπή καθώς το κρατούσα και αχρηστεύεται και μένω μόνο με το πιστόλι, μια χειροβομβίδα και αρκετές σφαίρες.\nΔίπλα από μένα πολεμούσε ο Καπετάν Μανουσωμανώλης ένας παλιός Μακεδονομάχος γεμάτος λεβεντιά και παλληκαροσύνη και ο οποίος τραυματίζεται στην ωμοπλάτη από τα πυρά εχθρού με διαμπερές τραύμα. Αν και τραυματίας δεν λυγίζει και εξακολουθεί να πολεμά όρθιος.\nΠιο πέρα ο Γ.Μπαλάσκας άριστος σκοπευτής και πολεμιστής του Αλβανικού μετώπου εκπαιδευθείς εις την Μ.Ανατολήν ως σαμποτέρ βλέπει τον γερμανό που είχε τραυματίσει τον Μανουσομανώλη τον πυροβολεί αμέσως και τον σκοτώνει.\nΚοντά στον Καπετάν Πετρακογιώργη ευρίσκετο και πολεμούσε με αφάνταστη ανδρεία ο Σκουρομανώλης, ένας επίλεκτος αγωνιστής. Ο Ηλιαντώνης, ο Ηλιογιώργης και ο Πολιός, όλοι μαζί κατορθώσαμε και εξουδετερώσαμε όλους τους γερμανούς από την δυτική πλευρά του πεδίου της μάχης. Την τελευταία στιγμή σκοτώνεται και ο Χ.Κατσούγκρης από τη Λοχριά Ρεθύμνης, που αν και τραυματισμένος από τη μάχη προηγούμενων ημερών με τους γερμανούς, πολεμούσε με ανδρεία.\nΚατά το απόγευμα που είχαμε εξουδετερώσει τους γερμανούς από την δυτική πλευρά του πεδίου της μάχης και σκορπισμένοι σε διάφορα σημεία, αρχίσαμε την υποχώρηση διότι αντελήφθημεν καινούριες δυνάμεις του εχθρού να κατευθύνονται προς το μέρος μας.\nΚατά την υποχώρησιν σκοτώνεται ο Ηλιογιώργης από πυρά νεοαφιχθέντων δυνάμεων του εχθρού, και λίγο πιο κάτω ο Γ.Πολιουδάκης.\nΣτο πεδίο της μάχης αφίσαμε πολυάριθμους νεκρούς και τραυματίες γερμανούς.\nΜέσα στην αντάρα της μάχης είχαμε χάσει τον αρχηγό και πολλούς από τους συναδέλφους μας νομίζοντες ότι είχαν διαφύγει προς την δυτική πλευρά. Εγώ, ο Πανουσομανώλης, ο Ηλιαντώνης, ο Αν.Σαριδάκης και ο Κατσαντώνης καλύπτοντας ο ένας τον άλλον από τα πυρά των γερμανών, κατορθώσαμε να διασπάσουμε τον κλοιό των γερμανών και με πορεία πολλών ωρών φθάσαμε στο χωριό Σκορδούλα και πήγαμε σε συγγενικό σπίτι του Γ.Μπαχρή και του Κ.Κατσαντώνη ο οποίος έφθασε αργότερον και μας διηγήθη το φόνο του Χαραλαμπάκη και πως ο ίδιος για να γλυτώση από τις χιλιάδες σφαίρες που έπεφταν γύρω του έκανε διάφορους ελιγμούς και άλματα και εκράτησε την ψυχραιμία του. Ήτο γεννημένος σε ένα ορεινό χωριό του Αμαρίου στο Άνω Μέρος και από μικρό παιδί ζούσε στα βουνά και στα λαγκάδια του χωριού του σαν βοσκός, και περπατούσε σαν σταυραητός και η λεβεντιά του ξεχώριζε από μακρυά.\nΣτο σπίτι που μείναμε διηγηθήκαμε τα καθέκαστα της μάχης και τον φόβον ότι ο Καπετάν Πετρακογιώργης με τους υπολοίπους αγνοουμένους ίσως είχον φονευθεί. Την επομένη φύγαμε ο Μπαχρής, ο Κατσαντώνης κι εγώ και πήγαμε στο χωριό Γουργούθους της επαρχίας Αμαρίου.\nΕκεί συναντήσαμε τον σύνδεσμο Β.Καλουπάκη εις τον οποίον διηγηθήκαμε τα σχετικά με την μάχη, αφού προηγουμένως είχαμε ειδοποιήσει τους αγγελιοφόρους των πέριξ χωριών να μας γνωρίσουν αμέσως την τυχόν εμφάνισην του Καπετάν Πετρακογιώργη και των λοιπών αγνοουμένων.\nΤην επομένη εγώ με τον Β.Καλουπάκη φύγαμε από τα Γουργούθους και φθάσαμε στην ιερά Μονήν Αρκαδίου και συναντηθήκαμε με τον ηγούμενο Πάτερ Διονύσιο. Την ίδια μέρα μετέβην εις το χωριό μου Κυριάννα και διηγήθηκα εις τους δικούς μου την συμπλοκήν με τους γερμανούς και την ενέλπιστον σωτηρίαν μου.\nΣε μερικές μέρες κατέφθασε στο χωριό μου αγγελιοφόρος και με ειδοποίησε να πάω αμέσως στο Αρκάδι.\nΑνεχώρησα αμέσως και έφθασα εις το κελί του Πάτερ Διονύσιου και βλέπω τον Σκουρομανώλη ένα από τους αγνοούμενους της μάχης του τραχηλίου. Με δάκρυα στα μάτια αγκαλιαζόμαστε και μου εξήγησε ότι ο Καπετάν Πετρακογιώργης ευρίσκεται πλησίον της Μονής με τον Μπαλάσκα και τον Μανουσομανώλη, Ψαρογιώργη και Ψαροκώστα και Μπήλιο.\nΦύγαμε αμέσως για το λημέρι που ευρίσκετο πιο πάνω από το Αρκάδι στη θέση Δρυγειές. Εκεί ο Πετρακογιώργης μας διηγήθηκε ότι κι αυτός ως εκ θαύματος και ότι πολεμώντας έφθασε ως το χείλος της χαράδρας και εκεί όλοι επερίμεναν τους γερμανούς με το χέρι στη σκανδάλη ώστε εις περίπτωσιν που εγίνεντον αντιληπτοί από αυτούς να πληρώσουν ακριβά τομάρι τους. Οι γερμανοί φοβούμενοι νέα ξαφνική επίθεση μας και διότι άρχισε να νυχτώνη, απεσύρθησαν του πεδίου της μάχης και έτσι μας εδόθη η ευκαιρία να αναχωρήσωμε προς την ανατολική πλευρά του Ψειλορίτη και εκείθεν προχωρούντες εφθάσαμεν εις το οροπέδιον Ήδα και εν συνεχεία εις το υψηλότερον σημείον ονομαζόμενον ΚΟΛΙΤΑ.\nΕις την θέσιν αυτήν διανυκτερεύσαμεν και την επομένη αφού περάσαμε διάφορα δύσκολα περάσματα, φθάσαμε στη θέση Αραβάνες και κατόπιν πλησίον της Μονής Αρκαδίου όπου ο ηγούμενος και οι καλόγεροι μας περιποιήθηκαν και μας εφοδίασαν με τα πάντα. Την επομένη της μάχης οι γερμανοί επίταξαν από τα γύρω χωριά ημίονους και εφόρτωσαν νεκρούς και τραυματίες και τους μετέφεραν εις το χωριό Τυμπάκι προς ενταφιασμόν και περίθαλψιν.\n4.Απολογισμός της μάχης Τραχηλίου\nΓΕΡΜΑΝΟΙ: Δεν καταμετρήθηκαν επακριβώς αλλά υπολογίζονται περίπου εκατόν.\nΕΛΛΗΝΕΣ: Ν.Σαρτζετάκης, Δ.Φραγκιαδάκης, Χ.Χαραλαμπάκης, Γ.Ηλιογιώργης, Γ.Πολιουδάκης, Κ.Αποστολάκης, Αλεξ.Ανυφαντάκης, Γ.Κρυοβρυσαμάκης, Γ.Κατσουγιώργης, Π.Λιανουδάκης.\nΟύτοι παρελήφθησαν και ενταφιάσθηκαν υπό των συγγενών των.\nΕΛΛΗΝΕΣ: Μόνον ο Καπετάν Μανουσομανώλης.\nΤο εκκλησάκι που χτίστηκε για να θυμίζει τη μάχη στο Τραχήλι\nΕκ της μάχης ταύτης απεδείχθη ότι οι γερμανοί χωρίς τα άρματα, τα αεροπλάνα, τα κανόνια δεν ήσαν ακαταμάχητοι αγωνιστές.\nΗ γερμανική Διοίκηση Ηρακλείου εθαύμασε τον ηρωισμό και εξεπλάγη πως ο Καπετάν Πετρακογιώργης με τους συμπολεμιστές του κατόρθωσαν να διαφύγουν από τον κλειό και να σωθούν καθ’ όσον είχον περικυκλωθεί από παντού και δεν έπρεπε να μείνη ουδείς ζωντανός.\nΜόνον εις θαύμα δύναται να αποδοθή και τα θαύματα γίνονται με την πίστην, την τόλμην και την θέληση.\nΑργότερον Άγγλοι αξιωματικοί επεσκεύθησαν το πεδίον της μάχης εις το Τραχήλι και εθαύμασαν το πώς κατορθώσαμε να εξουδετερώσουμε τους γερμανούς που είμεθα από παντού περικυκλωμένοι, ακάλυπτοι και με ελάχιστα πυρομαχικά και εφόδια.\nΟ Άγγλος συνταγματάρχης ΤΟΜ το ονόμασε το μέρος αυτό ΜΙΚΡΕΣ ΘΕΡΜΟΠΥΛΕΣ και απευθυνόμενος προς τον Καπετάν Πετρακογιώργη και σε μας με φωνή τρέμουσα από συγκίνηση είπε:\n-ΔΕΝ ΜΠΟΡΟΥΣΕ ΝΑ ΓΙΝΗ ΑΛΛΙΩΣ ΔΙΟΤΙ ΕΙΣΘΕ ΕΛΛΗΝΕΣ.\n5.Ένταξις νέων παλληκαριών στην ομάδας μας\nΤο αντάρτικο σώμα του Καπετάν Πετρακογιώργη, άρχισε εκείνες τις ημέρες να πλαισιώνεται με καινούργια παλληκάρια για να καλυφθούν οι απώλειες μας από τη μάχη του Τραχήλι.\nΑπό το όρος Κέδρος πήγαμε στα παλιά μας λημέρια του Ψειλορίτη διότι εκεί ήτο πιο εύκολος ο ανεφοδιασμός μας σε τρόφιμα και λοιπά εφόδια, τα οποία μας έφερναν από το χωριό ΜΑΡΓΑΡΙΤΑΡΙ οι συγγενείς του Πετρακογιώργη που ήτο στο χωριό του. Επίσης οι ρίψεις εφοδίων ήσαν πιο εύκολες εις τα λημέρια αυτά.\nΠρώτο λημέρι κάναμε σε μια σπηλιά άνωθεν του χωριού Βορίζα το οποίον οι γερμανοί είχον καταστρέψει εκ θεμελίων και οι κάτοικοι ήσαν διασκορπισμένοι πέριξ αυτού. Οι κάτοικοι μας υπεδέχθησαν και μας περίθαλψαν.\nΕις το λημέρι αυτό ήρθε και ενετάχθη εις την ομάδα μας ο Κ.Σαριδάκης από το χωριό Καμάρες πολεμιστής του Αλβανικού μετώπου γεροδεμένος και σταυραετός της περιοχής αυτής.\nΟύτος είχε αναλάβει την συγκέντρωσιν πληροφοριών εκ διαφόρων βάσεων των γερμανών και την απόκρυψιν και φυγάδευσιν Άγγλων δια υποβρυχίου εις Μ.Ανατολήν.\nΕπίσης εκεί ήλθε και ενετάχθη εις την ομάδα μας ο Φώτης Μπαροτσάκης από τα ΧΑΡΚΙΑ Ρεθύμνης, θαραλαίος, τολμηρός, κοντός εις το σώμα αλλά γίγας εις την ψυχήν. Μαζί του ήλθε και ενετάχθη ο Ελευθέριος Αλεξάκης με δυο γερμανούς στρατιώτες οι οποίοι είχον λιποτακτήσει από μονάδας της Ρεθύμνης τους οποίους αργότερον κατόπιν επιθυμίας των, απεστείλαμε εις την Μ.Ανατολήν.\nΑπό το λημέρι αυτό φύγαμε και μετέβημεν σε άλλο λημέρι ονομαζόμενον ΑΣΤΥΒΗΔΟΛΑΚΙ. Εκεί ήλθον δυο φυγόδικοι από την επαρχίαν Σφακίων. Ο Θ.Παπαδάκης και ο Ευτύχιος Νταμπάκης, οι οποίοι εβαρύνοντο με φόνους δια οικογενειακάς διαφοράς. Παρεκάλεσαν τον Καπετάν Πετρακογιώργη να τους εντάξη στην ομάδα του δια να αποφύγουν άλλους φόνους και την κλοπή προβάτων κ.λ.π που ήσαν υποχρεωμένοι να κάνουν δια την συντήρισιν των.\nΈδωσαν δε τον λόγον της τιμής των ότι θα εφέροντο τίμια έναντι των καθηκόντων των ως αντάρτες και ότι είναι πρόθυμοι να θυσιασθούν για την Πατρίδα.\nΚατόπιν αυτού και αφού επείσθη ο Καπετάν Πετρακογιώργης δια την ειλικρείνιαν των τους ενέταξε στην ομάδα του.\nΗ πράξις αυτή του αρχηγού μας τους εμπόδισε να προβαίνουν εις παράνομους ενεργείας και να γίνουν ωφέλιμοι εις την Πατρίδα.\nΤην περίοδο αυτή ήλθε και ενετάχθει εις την ομάδα μας ένας άλλος υποψήφιος αγωνιστής, Ο Μανουσογιάννης από την ΛΟΧΡΙΑ Ρεθύμνης. Τα αδέλφια του τα είχαν φονεύσει ο γερμανοί στα μπλόκα που έκαναν κατά καιρούς στο χωριό του. Διψασμένος λοιπόν για τον χαμό των δικών του, σε κάθε μάχη διεκρίνετο για την τόλμη και την παλληκαριά του.\nΑπό το χωριό ΜΑΡΓΑΡΙΤΑΡΙ ενετάχθησαν μαζί μας ο Κ.Καναβάκης και ο Αγ.Πετράκης, πρώτος εξάδελφος του Πετρακογιώργη. Και οι δυο τους προσέφεραν πολλές υπηρεσίες στον αγώνα. Ήσαν διαχειρισταί εφοδιασμού τροφίμων και δια την συγκέντρωσιν πληροφοριών σχετικά με τις κινήσεις των γερμανών προς τον Ψειλορίτη.\nΟύτοι φοβούμενοι μη συλληφθούν υπό των γερμανών ηναγκάσθησαν να παραιτηθούν του έργου των και να ενταχθούν εις την ομάδα μας.\nΟ Πετρακογιώργης έτρεφεν ιδιαιτέραν αγάπην και εκτίμησιν προς τον Αγ.Πετράκη του οποίου τον έναν αδελφόν συνέλαβαν οι γερμανοί και απέστειλαν εις τα στρατόπεδα συγκεντρώσεως. Έτερος αδελφός του ο Κώστας ήλθε και αυτός και ενετάχθη μαζί μας. Ο τέταρτος αδελφός του ο Γεώργιος υπηρετούσε ως στρατιώτης εις την Μέσην Ανατολήν.\n6.Από την απαγωγή του στρατηγού Κράιπε\nΗ απαγωγή του στρατηγού Κράϊπε μας βρήκε στο λημέρι ΑΤΣΙΒΙΔΟΛΑΚΟΣ άνωθεν του χωριού Καμάρες.\nΟ κομάντος της Αγγλικής υπηρεσίας ο Σ.Σκουτελογιώργης μας ειδοποίησε να λάβωμε θέσεις σε διάφορα σημεία του Ψηλορείτη δια να καλύψωμε το πέρασμα του σρατηγού Κράϊπε εις περίπτωσιν εμφανίσεως γερμανών στρατιωτών διότι οι γερμανοί είχον τεθεί εις γενικόν συναργεμόν δια την ανεύρεσιν και απελευθέρωσιν του στρατηγού.\nΟ Καπετάν Πετρακογιώργης με μερικούς άνδρες ανεχώρησε δια το οροπέδιον Ίδας και εις το σημείον από το οποίον θα διήρχετο ο στρατηγός με τους απαγωγείς του.\nΗ συνάντησις του Καπετάν Πετρακογιώργη με τον στρατηγό Κράϊπε ήτο συγκινητική και ιστορική. Ο Στρατήγος Κράϊπε εις το αντίκρυσμα του Καπετάν Πετρακογιώργη, θαύμασε την κοσμοστασιά του και την εντυπωσιακή του θωριά και κατόπιν, σε στάσιν προσοχής χαιρέτησεν τον Καπετάν Πετρακογιώργη.\nΚατόπιν ο στρατηγός δια μέσου του Άγγλου λοχαγού διερμηνέως ΛΙΦΕΡΜΟΡ ο οποίος μαζί με τον συνάδελφο του ΣΤΑΛΕΪΜΟΣ και με την βοήθεια των Κρητών κομάντος Πετράκη* και Τυράκη επραγματοποίησαν την απαγωγή, εζήτησε να ομιλήση με τον Καπετάν Πετρακογιώργη.\nΟ στρατηγός ζήτησε την χάριν να μεσολαβήση να αφεθή ελεύθερος, εξηγήσας ότι η απαγωγή του δεν θα ωφελούσε τον αγώνα, διότι όπως ο ίδιος έχει αντιληφθή η πλάστιγγα έχει γύρει προς το μέρος των συμμάχων και η Γερμανία έχει ήδη απωλέσει τον πόλεμο.\nΕπίσης υπενθύμισε εις τον αρχηγόν μας ότι ούτος ουδεμίαν εκτέλεσιν είχε διατάξει εναντίον του πληθυσμού της νήσου και ότι εσέβετο την ανδρείαν του Κρητικού λαού. Ομοίως υπενθύμισε τα αντίποινα που θα διαπράξουν τα γερμανικά στρατεύματα κατοχής δια την απαγωγήν ότι θα είναι τρομερά, δεκάδες χωριά θα ανατιναχθούν στον αέρα και εκατοντάδες αθώοι θα τουφεκισθούν.\nΟ γερμανικός στρατός είπε αποτελείται από στρατιώτες που υπακούουν εις τας διαταγάς του Χίτλερ και ως στρατιώται είναι υποχρεωμένοι να τηρούν τας διαταγάς, άλλως κινδυνεύουν να εκτελεσθούν υπό των ανωτέρων των.\nΟ Καπετάν Πετρακογιώργης απήντησε ότι δεν μπορεί να πράξη τούτο διότι από την στιγμή της απαγωγής του θεωρείται αιχμάλωτος του Στρατηγείου Μ.Ανατολής και οι απαγωγείς του ανήκουν εις αυτό. Του υπεσχέθη όμως ότι αν είναι υπάκουος θα έχει καλήν μεταχείρησιν και καλήν φιλοξενείαν από τους απαγωγείς του.\nΟ Κρητικός λαός του ετόνισε δεν είναι βάρβαρος όπως εσείς οι γερμανοί και τους αιχμαλώτους δεν τους σκοτώνει ή τους κακοποιεί αλλά τους φροντίζει και τους προσέχει.\nΚατόπιν ο στρατηγός ευχαρίστησε τον Πετρακογιώργη δια την συνομιλίαν και του εζήτησε μια άλλη χάρη. Να συμβάλλη για να του επιστραφή ένα παράσημο το οποίον είχε χάσει κατά την διαδρομήν της απαγωγής του και του είχε δώσει ο ίδιος ο Χίτλερ. Το παράσημο αυτό ευρέθη εις την κατοχήν του Σκουτελογιώργη.\nΟ Πετρακογιώργης απήντησε ότι δεν γνωρίζει ποιος το είχε και έδωσε εντολή αν το έχει κανείς να το παραδώση, αλλά ο Σκουτελογιώργης έλειπε εκείνη τη στιγμή δια υπηρεσιακούς λόγους.\nΜετά από ολίγη ώρα αναπαύσεως, συνοδεύσαμε τον στρατηγόν από το οροπέδιον ΙΔΑΣ εις το υψηλότερον ονομαζόμενον ΚΟΛΙΤΑ. Ο στρατηγός με τας δυσκολίας, εκινείτο υποβασταζόμενος πολλάκις από αντάρτας και τον λοχαγόν ΛΙΦΕΡΜΟΡ.\nΕις το οροπέδιον ΚΟΛΙΤΑ καθήσαμε στο μυτάτο Χατζηγιώργη μέχρι να νυχτώση. Εκεί μας ειδοποίησε αγγελιοφόρος ότι από το πέρασμα που πρόκειται να περάση η συνοδεία, δεν υπάρχουν γερμανοί.\nΜε το σούρουπο αρχίσαμε την πορεία μας με τους Άγγλους και τον στρατηγό και τους λοιπούς της συνοδείας προς το χωριό ΝΙΘΑΥΡΗ Αμαρίου.\nΟ Άγγλος λοχαγός ΛΙΦΕΡΜΟΡ είχε συστήσει εις τον στρατηγό ότι εις περίπτωσιν εμφανίσεως γερμανών να μη επιχειρήση να φωνάξη, διότι θα εκτελεσθή αμέσως με ειδικόν πιστόλι, με αποσιωπητήρα.\nΗ διαδρομή προς την ΝΙΘΑΥΡΗ ήτο πολύ κατηφορική και κάθε τόσο ο στρατηγός κινδύνευε να πέση. Εις την Σπηλιά άνωθεν του χωριού ΝΙΘΑΥΡΗ παραδώσαμε τον στρατηγόν, τους Άγγλους ΛΙΦΕΡΜΟΡ και ΣΤΑΝΛΕΥΜΟΣ σε άλλους αντάρτες δια να τους μεταφέρουν εις ασφαλέστερον κρυσφύγετον πλησίον του Αγίου Ιωάννου Αμαρίου.\nΤην επομένην από το πρωί οι γερμανοί άρχισαν να κτενίζουν όλη την περιοχή του Ψειλορίτη φωνάζοντες με ειδικά μεγάφωνα\n-Τζένεραλ Κράϊπε, Τζένεραλ Κράϊπε ….…\nΟι γερμανοί έφθασαν μέχρι του χείλους του κρυσφύγετου που εκρύβετο ο στρατηγός με τους απαγωγείς και άρχισαν να φωνάζουν -Τζένεραλ Κράϊπε…..Αγωνία και νεκρική σιγή επικρατούσε μέσα εις το κρυσφύγετο.\nΟι αναπνοές μας είχαν σταματήσει. Ο λοχαγός ΛΙΦΕΡΜΟΡ ευρίσκετο πλησίον του στρατηγού με το πιστόλι στηριγμένο στο κρόταφο και με μία ματιά του έδωσε να καταλάβη ότι η παραμικρά κίνηση θα του αφαιρούσε τη ζωή.\nΔίπλα του ο ΜOSS είχε ακουμπίσει ένα ειδικό στιλέτο στο μέρος της καρδιάς του στρατηγού έτοιμος να το βυθίση με την παραμικρή κίνηση. Οι λοιποί φρουροί κολλημένοι σαν χαλκομανίες στα τοιχώματα της σπηλιάς με το χέρι στην σκανδάλη έτοιμοι να πληρώσουν το τομάρι του πολύ ακριβά.\nΕυτυχώς σε λίγο οι γερμανοί απεσύρθησαν εκ της περιοχής και η έντασις εχαλαρώθηκε. Οι γερμανοί υποψιαζόμενοι Την άφιξιν υποβρυχίου δια την παραλαβήν και μεταφορά του στρατηγού εις Μ.Ανατολήν, άρχισαν να κτενίζουν τα παράλια νύκτα και μέρα και με προβολείς και πλοιάρια προσπαθούν να εμποδίσουν αυτήν.\nΟι Άγγλοι όμως που ήσαν πονηρότεροι, στέλνουν σήμα στο αρχηγείο εις το Κάιρο και ζητούν την ραδιοφώνικην δήθεν ομιλία του στρατηγού ότι αφήχθη εις το Κάιρο και έτυχε καλής μεταχειρήσεως εκ μέρους των Άγγλων και των απαγωγέων του και ότι όλην την ευθύνην την είχον οι Άγγλοι και όχι ο Κρητικός λαός.\nΗ ομιλία έγινε την επομένην και ηκούσθη από όλους γερμανικούς Ραδιοφωνικούς σταθμούς, Οι γερμανοί πεισθέντες ότι έτσι είχαν τα πράγματα, έλυσαν την πολυορκίαν της νήσου από θαλλάσης.\nΑπό τον Άγιον Ιωάννη ο στρατηγός και η συνοδεία του έφθασαν εις το χωριό Πατσός. Οι κάτοικοι της περιοχής μαζί Τίτο Γερώνυμον και του διδασκάλου Χαροκόπου συνέδραμαν δια την φυγάδευσιν του στρατηγού εις την Μέσην Ανατολήν.\n7.Η μάχη στο Μαδάρι\nΦωτογραφία στη θέση «Μάνα του νερού» στο Καμαριανό Αόρι, Άγγλου στρατιωτικού τον Μάιο του 1942. Στήν πρώτη σειρά Γρηγόρης Χρυσός, Πελοπίδας Σαριδάκης, Βασίλης Σπαχής (πίσω), Μανώλης Τσικριτζής και Παναγιώτης Μανωλεσάκης. Στην πίσω σειρά, μολις διακρίνεται ο Καπετάν Πετρακογιώργης και δίπλα του ο Γιώργης Χαραλαμπάκης ή Μπαλάσκας.\nΤον Αύγουστο του 1944 ευρισκόμεθα σε λημέρι άνωθεν του χωριού Καμάρες Ηρακλείου εις θέσιν Μαδάρι. Πληροφορίες έφερον ότι οι γερμανοι επρόκειτο να πραγματοποιήσουν ευρείας κλίμακος επιχειρήσεις, εξορμούντες από όλας τας πλευράς του Ψειλορίτη δια την εκκαθάρισιν της περιοχής από τας ανταρτικάς ομάδας.\nΗ επιχείρησις αυτή είχεν σκοπόν κυρίως να εκφοβίση τας ανταρτικάς ομάδας αι οποίαι συνεχώς ηυξάνοντο λόγω της καταφανούς πλέον καταρρεύσεως των γερμανών ες όλα τα μέτωπα.\nΤην 15ην Αυγούστου 1944 ημέρα εορτασμού της Κοιμήσεως της Θεοτόκου ειδοποιήθημεν ότι οι γερμανοί άρχισαν να ανεβαίνουν ακροβολισμένοι από όλας τας πλευράς του Ψειλορίτη.\nΑμέσως ο αρχηγός μας διέταξεν να ακροβολισθούμε και εμείς και να καταλάβωμεν ευνοϊκάς θέσεις μάχης. Η οροσειρά είχε μεγάλο μήκος και εδεσποζέτης πλευράς που οι γερμανοί άρχισαν να ανέρχονται.\nΗ ανταρτική ομάδα μας τότε απετελείτο από 50 παλληκάρια, ο οπλισμός μας απετελείτο από τρία οπλοπολυβόλα BREN τα οποία εχειρίζοντο ο Γ. Μπαχρής , ο Γρηγ. Χρυσός και ο Κ. Σαριδάκης. Ούτοι ήσαν άριστοι σκοπευταί, ψύχραιμοι και θαρραλέοι.\nΕπίσης είχαμε άφθονα ταχυβόλα, λιανοτούφεκα, χειροβομβίδες και άφθονα πολεμοφόδια. Κατά τις δέκα η ώρα το πρωί άρχισαν να φαίνωνται οι εμπροσθοφυλακές και κατόπιν οι κύριες δυνάμεις, φωρτωμένοι με τον οπλισμό και τα πυρομαχικά ΤΟΜ.\nΝεκρική σιγή επεκρατεί. Κάπου, κάπου ένας λαγός έτρεχε να κρυφθή ή ένα κοπάδι πέρδικες να ξαλαγρέψουν από το μέρος εκείνο, προαισθανόμενες το μακελιό που επρόκειτο να γίνη από στιγμή σε στιγμή.\nΤα οπλοπολυβόλα είχαν ταχθή σε κατάλληλες θέσεις με το απαιτούμενον προσωπικόν έτοιμα να δράσουν. Τα λιανοτούφεκα και τα ταχυβόλα είχον ακροβολισθεί και αυτά σε κατάλληλα σημεία και περιμέναμε το σύνθημα του αρχηγού μας για να δράσωμε.\nΟι εμπροσθοφυλακές του εχθρού έφθασαν σε ένα ξέφωτο στο οποίο υπήρχαν μόνο μερικοί αιωνόβιοι πρίνοι και μία στάνη. Προχωρούντες πιο εμπρός άρχισαν να ανιχνεύουν με τα κυάλια τα υψώματα προς όλας τας κορυφογραμμάς.\nΕμείς είχαμε καλυθφεί κατά μήκος του βουνού στην κορυφογραμμή, και δεν μας αντελήφθησαν και ασφαλώς ενόμιζαν ότι εμείς θέλοντες να αποφύγωμεν την μάχην, είχαμε αποσυρθεί και κρυφθεί αλλού.\nΜετά τας εμπροσθοφυλακάς είρχετο και το κύριο σώμα του γερμανικού δυναμικού.\nΕις ένα τεράστιο πρίνον εκάθησαν για να ξεκουραστούν περί τους εκατό γερμανοί, αμέριμνοι και χωρίς προφύλαξιν.\nΕκείνη τη στιγμή δίνει το σύνθημα ο αρχηγός και αμέσως τα οπλοπολυβόλα, ταχυβόλα και τουφέκια άρχισαν να ξερνούν βροχή τας σφαίρας εναντίον των γερμανών.\nΕλάχιστοι εξ αυτών κατόρθωσαν να σωθούν καταφεύγοντες εις την πλησίον στάνην. Οι λοιποί αιφνιδιάσθηκαν και βλέποντες την πανωλεθρίαν των συναδέλφωντων, ετράπησαν εις φυγήν.\nΑδυνατούντες δε να προχωρήσουν προς τα εμπρός, εφήρμοσαν την τακτικήν της οπισθοχωρήσεως. Οι γερμανοί που πρόλαβαν και εισήλθαν εις την στάνην, άρχησαν να οχυρώνονται και να βάλλουν εναντίον μας. Ευτυχώς δι’ αυτούς εστερούμεθα όλμων οι οποίοι θα μας εβοήθουν δια την εξουδετέρωσίν των.\nΑποφασίσαμε τότε εγώ, ο Ηλιαντώνης, ο Μ.Κραουνάκης και άλλοι να τους κυκλώσουμε και να τους αναγκάσουμε να παραδοθούν.\nΠλησιάζοντες την στάνην η οποία ευρίσκετο εις το μέσον του ξέφωτου, είμεθα ακάλυπτοι, ελάχιστοι μόνον μικροί θάμνοι υπήρχον και κινούμεθα έρποντες δια να προφυλαχθώμεν.\nΜόλις πλησιάσαμε τα 50 μέτρα αρχίσαμε να τους βάλλουμε με ….. μέσα. Ούτοι βλέποντες ότι τους πλησιάσαμε πολύ κοντά και τα πυρά μας τους εμπόδιζαν να βάλλουν, σταμάτησαν.\nΤους ζητήσαμε να παραδοθούν και στην αρχή εδέχθησαν και μας ζήτησαν να τους παραλάβουμε, μόλις όμως αρχίσαμε να πλησιάζουμε, άρχισαν να μας πυροβολούν. Ευτυχώς προλάβαμε και καλυφθήκαμε, άλλως θα είχαμε φονευθεί όλοι.\nΑγανακτήσαμε με την ύπουλον στάσιν των και αρχίσαμε να πυροβολούμε εναντίον των.\nΑυτοί όμως ευρίσκοντο σε πλεονεκτική θέσιν, διότι μέσα από τη στάνη είχαν ανοίξει τουφεκίθρες και τους επέτρεπον να πολεμούν άφοβα και άνετα. Γι’ αυτό αναγκασθήκαμε να αποσυρθούμε από το επικίνδυνο αυτό σημείο και να επανέλθωμεν εις τας πρώτας μας θέσεις.\nΔευτέρα και τρίτη επίθεση των γερμανών να καταλάβουν τας θέσεις μας, απέτυχε με πολλές απώλειες των γερμανών.\nΕπί επτά περίπου ώρας εκράτησεν η μάχη αυτή και τελίως απελπισθέντες και με ντροπή εζήτησαν βοήθεια από το αεροδρόμιο του Τυμπακίου.\nΜετ’ ολίγον άρχισεν φοβερός βομβαρδισμός πυροβολικού με εγκαιροφλεγείς και κρουσιφλεγείς οβίδας ο οποίος εκράτησεν επί δυο ώρας και εκατοντάδες βλημάτων εκρύγνηντο εις τον αέρα και το έδαφος.\nΚατά τον βομβαρδισμόν αυτόν ετραυματίσθη ο λοχίας Μανωλεσάκης εις τα ευαίσθητα μέρη των σκελών θανασίμως και μέχρι να του παρασχεθούν οι πρώτες βοήθειες εξέπνευσε. Κατά την διάρκειαν της μάχης οι συνάδελφοι τον έθαψαν προχείρως εις το σημείον που τραυματίσθη.\nΑργότερον πληροφορηθέντες τον θάνατον του, νοιώσαμε αφάνταστον λύπην γιατί πραγματικά επρόκειτο για ένα αξιόλογο άνθρωπο και αγωνιστή.\nΜετά τον βομβαρδισμόν του πυροβολικού, εστάλησαν αεροπλάνα αναγνωρίσεως και πετούσαν σε χαμηλό ύψος από πάνω μας δια να ανακαλύψουν τας ακριβείς θέσεις μας.\nΟ βομβαρδισμός εσυνεχίσθη μέχρις δύσεως του ηλίου χωρίς ευτυχώς άλλη απώλεια εκτός τον τραυματισμό του Κ.Σαριδάκη.\nΟι γερμανοί την νύκτα απεσύρθησαν ως συνήθως κατά τας επιχειρήσεις του Ψειλορίτη, φοβούμενοι κύκλωσιν και εξόντωσιν εκ μέρους μας.\nΗ λήξις της μάχης αφ’ ενός μας εχαροποίησεν δια τας απώλειας των γερμανών, αφ’ ετέρου όμως λυπηθήκαμε δια τον θάνατο ενός εκ των καλυτέρων αγωνιστών και μαχητών μας Π.Μανωλεσάκη.\nΠριν ξημερώσει ο αρχηγός μας διέταξε, εμένα, τον Παλιεράκη, Κραουνάκη και Μπαχρή να πάμε στο σημείο που ήτο θαμμένος ο νεκρός και να το θάψουμε κανονικά.\nΌταν εφθάσαμε εκεί τον θάψαμε εις παρακειμένην χαράδραν μεταξύ δυο βράχων και ενώ είμεθα έτοιμοι να φύγουμε, κινούμενοι, παρ’ ολίγον να πέσουμε εις γερμανικήν περίπολο η οποία εκεινείτο προς το σημείο εκείνο. Η εντολή του αρχηγού μας πριν ξεκινήσουμε ήτο, εις περίπτωσιν εμφανίσεως γερμανών, να αποφύγωμεν να γίνωμεν αντιληπτοί ή να εμπλακούμε εις μάχην και ούτω επανήλθομεν εις την βάσιν μας αποφεύγοντες να γίνομαι αντιληπτοί.\n8.Το αντάρτικο στην Κρήτη\n*Διόρθωση: Το όνομα του κρητικού δεν είναι Πετράκης αλλά Πατεράκης Εμμανουήλ.\nπετρακογιώργηςστρατηγός κράιπετραχήλιΙστορίαΚρητικάαπαγωγή κράιπεαντάρτεςβ παγκόσμιος πόλεμοςγεώργιος αναγνωστάκηςμάχη της κρήτηςμαδάριντοκουμέντα\nPrevious Post: 1η Δεκεμβρίου 1913: Η Κρήτη ενώνεται με την Ελλάδα\nNext Post: Ο Γερμανός ιστορικός Martin Seckendorf για τα εγκλήματα των ναζί στην Κρήτη που έμειναν ατιμώρητα\nΟ/Η Ρούσσος Χουρδάκης λέει:\n22/04/2018 στο 00:51\nΚατόπιν ο στρατηγός δια μέσου του Άγγλου λοχαγού διερμηνέως ΛΙΦΕΡΜΟΡ ο οποίος μαζί με τον συνάδελφο του ΣΤΑΛΕΪΜΟΣ και με την βοήθεια των Κρητών κομάντος Πετράκη και Τυράκη επραγματοποίησαν την απαγώγη, εζήτησε να ομιλήση με τον Καπετάν Πετρακογιώργη.\n(Τα σωστά ονόματα είναι Πατεράκη και Τυράκη)\n22/04/2018 στο 08:47\nΕυχαριστώ για την παρατήρηση. Πρόκειται για μαρτυρία, οπότε δε θέλω να προχωρήσω σε οποιαδήποτε παρέμβαση. Σε αυτή όμως την περίπτωση θα προσθέσω μια υποσημείωση (και όχι διόρθωση) για να μη νοθεύσω το γνήσιο του κειμένου.\nΟ/Η Barbara Pateraki λέει:\n23/04/2018 στο 01:00\nΚαι πολύ σωστό … το όνομα του είναι Μανώλης ΠΑΤΕΡΑΚΗΣ (και όχι Πετρακης )ο οποίος ήταν ένας από τα πιο μεγάλα στελεχει της απαγωγής του στρατηγού Κραιπε\nΠερί ονομασίας Σκοπίων, του Άγγελου Χανιώτη\nΗ τεκμηριωμένη έρευνα των νεκρών του Πολυτεχνείου


Γιώργος Σκούρας στην «Κ»: «To πρώτο κρασί το έφτιαξα σε γκαράζ» | Η ΚΑΘΗΜΕΡΙΝΗ\n27.08.2018 • 11:46\nUPD: 05.01.2021 • 15:43\nΣτο υπερσύγχρονο οινοποιείο του στο Μαλανδρένι Αργους όλα τα τμήματα είναι σε κατάσταση ετοιμότητας: υποδοχή πρώτης ύλης, πιεστικές μηχανές, χημείο. Αναμενόμενο, αφού η συγκομιδή των σταφυλιών είναι σε πλήρη εξέλιξη αυτή την εποχή. Ο Γιώργος Σκούρας δέχθηκε πρόθυμα να μας συναντήσει κάνοντας ένα μικρό διάλειμμα. «Θέρος, τρύγος, πόλεμος;», τον ρωτώ καθώς μπαίνουμε στην αίθουσα γευστικών δοκιμών, με θέα τα αμπέλια. «Φυσικά! Πρέπει να είσαι πάντα σε εγρήγορση, να έχεις καλά αντανακλαστικά, να διαθέτεις όχι μόνο γνώσεις και εργαλεία αλλά και δυνατότητες ιδιαίτερες, όπως το να “μυρίζεις” τον καιρό. Καλείσαι να αντιμετωπίσεις τον αιφνιδιασμό, που στην περίπτωση του τρύγου προέρχεται από τη φύση. Η φετινή χρονιά το απέδειξε: ξεκίνησε ευοίωνα, τα σταφύλια στα κλήματα ήταν αρκετά και ελπίζαμε ότι θα είχαμε έναν καλό τρυγητό. Ομως, στις αρχές του καλοκαιριού ήρθαν οι βροχές και το χαλάζι, σχεδόν σε όλη τη χώρα. Προκάλεσαν σοβαρές καταστροφές και ευνόησαν την ανάπτυξη ασθενειών όπως ο περονόσπορος. Αν δεν ήμασταν σ’ αυτή την περιοχή, δεν ξέρω τι θα κάναμε. Η Νεμέα μας έσωσε για μία ακόμη φορά!».\nΠώς έγινε αυτό; Τι ιδιαίτερο έχει το συγκεκριμένο αμπελοτόπι;\nΗ ευλογημένη Νεμέα\n«Είναι ευλογημένο, γιατί βρίσκεται στην Πελοπόννησο! Το 85% της επιφάνειας της αμπελόεσσας –σύμφωνα με τον Ομηρο– Πελοποννήσου είναι καλυμμένο από βουνά. Οι κορυφές τους λειτουργούν ως φυσικό… ψυγείο. Με τις ψυχρές κατεβασιές τους προστατεύουν τα σταφύλια από τις υψηλές θερμοκρασίες. Κι από την άλλη, τα μαϊστράλια του Κορινθιακού και του Πατραϊκού, μαζί με τα γυρίσματα των αέρηδων του Αργολικού, βοηθούν τον καρπό να μένει στεγνός, χωρίς υγρασία, διατηρώντας τον υγιή. Δεν θα κουραστώ να το λέω: η Νεμέα είναι το καλύτερο αμπελοτόπι της Ελλάδας. Τριάντα δύο τρύγους μετράω εδώ και δεν έχει σταματήσει να με εκπλήσσει και να με συγκινεί».\nΕίναι απόλαυση να συνομιλεί κανείς με τον Γιώργο Σκούρα. Ανήκει σε μια γενιά Ελλήνων που σπούδασαν στη Γαλλία αλλά επέλεξαν να επιστρέψουν στην πατρίδα. Εργάστηκαν αρχικά στη βιομηχανία του οίνου, αποκτώντας πολύτιμη εμπειρία, και σύντομα άνοιξαν τα δικά τους οινοποιεία, βγάζοντας από τη λήθη εκλεκτές –αλλά επί δεκαετίες παραγνωρισμένες– γηγενείς ποικιλίες. Η άνοιξη του ελληνικού οίνου οφείλεται, εν πολλοίς, στις δικές τους προσπάθειες, στο μεράκι, στην υπομονή, στο όραμά τους.\nΕυγενής, καλλιεργημένος, κοσμοπολίτης, ο πρόεδρος του Συνδέσμου Ελληνικού Οίνου (ΣΕΟ) χρησιμοποιεί συχνά τη λέξη «κομψότητα». Αυτή την αρετή, που θέλει να διαθέτουν τα κρασιά του, έχει και ο ίδιος. Είχαμε πολλά να πούμε: για τα προβλήματα που αντιμετωπίζει ο κλάδος, για το κράτος που δεν βάζει πλάτη, αλλά και για τη γοητεία του αμπελιού, καθώς και τα success stories που γεννάει ακόμα, παρά την κρίση και τις δυσκολίες, το ελληνικό κρασί. Και, φυσικά, για τη δική του συναρπαστική διαδρομή στον χώρο.\nΓεννήθηκε και μεγάλωσε στο Αργος. Ο πατέρας του ήταν έμπορος. Από εκείνον κληρονόμησε «τη γνώση του εμπορίου, πώς κλείνει μια δουλειά, τι σημαίνει “υπογράφω μια επιταγή” και “τιμώ την υπογραφή μου”. Και, κυρίως, πώς οφείλει ένας επιχειρηματίας να στέκεται με αίσθημα ευθύνης απέναντι στους ανθρώπους που εξαρτώνται οικονομικά από αυτόν». Τελειώνοντας το Λύκειο, έφυγε για τη Γαλλία, για να σπουδάσει Γεωργία. Γνώρισε, όμως, τον κόσμο του αμπελιού και του κρασιού, μαγεύτηκε από την ομορφιά του και αποφάσισε να σπουδάσει Οινολογία στη Βουργουνδία. «Ημουν ένα… ψάρι μέσα σε μια θάλασσα αμπελώνων. Πήρα το πτυχίο μου, γύρισα στην Ελλάδα και αρχικά συνεργάστηκα με τον Σπύρο Κοσμετάτο, με τον οποίο, το 1984, δημιουργήσαμε το Gentilini, το πρώτο ελληνικό μπουτίκ οινοποιείο. Επειτα αποφάσισα να κάνω κάτι δικό μου. Δεν είχα τίποτα· ούτε χρήματα ούτε κτήματα. Τι με κινητοποιούσε; Το πείσμα μου. Με ένα μικρό ποσό το οποίο μου δάνεισαν οι γονείς μου νοίκιασα 30 στρέμματα, έκανα οινοποίηση σε ξένες δεξαμενές, εμφιάλωση σε χώρους οι οποίοι δεν είχαν προδιαγραφές, όπως σε γκαράζ –ναι, είμαι κι εγώ ένας garagiste του οίνου– και έφτιαξα κρασί!», λέει και γελάει.\nΗ πρώτη παραγωγή, το 1986, ήταν 6.000 φιάλες. Σήμερα ξεπερνά τις 800.000. Τα κρασιά του Κτήματος Σκούρα ταξιδεύουν στις ΗΠΑ, τον Καναδά, τη Γερμανία, τη Σουηδία, την Αγγλία. Οι εξαγωγές αποτελούν ασφαλιστική δικλίδα σε δύσκολους καιρούς για τα ελληνικά οινοποιεία; «Αναμφισβήτητα. Αλλά οι καλύτεροι πελάτες όλων μας εξακολουθούν να είναι οι Ελληνες. Το υπογράφω! Η εγχώρια αγορά είναι που φέρνει κερδοφορία στις επιχειρήσεις μας. Οι αγορές του εξωτερικού θέλουν κόπο και χρόνο. Απλώς, υπάρχουν μερικές που αποτελούν “σχολείο”.\nΟπως η αμερικανική. Εκεί νιώθεις στο πετσί σου τι σημαίνει ανταγωνισμός. Συνειδητοποιείς ότι δεν είσαι μοναδικός· υπάρχουν εκατομμύρια σαν κι εσένα που παλεύουν να έχουν στον ήλιο μοίρα. Kάνεις τον σταυρό σου που υπάρχεις!», λέει ο κ. Σκούρας.\nΤα σκήπτρα της αναγνωρισιμότητας και της δημοφιλίας στο εξωτερικό, όπως επιβεβαιώνει ο πρόεδρος του ΣΕΟ, κρατάει το Ασύρτικο, η ποικιλία-σημαία της Σαντορίνης. Από κοντά το Αγιωργίτικο, το Ξινόμαυρο, το Μοσχοφίλερο. «Αλλά και άλλες, λιγότερο γνωστές ποικιλίες, τις οποίες οι οινόφιλοι σε όλο τον κόσμο ανακαλύπτουν και εκτιμούν. Υπάρχουν αναδυόμενες αγορές πολλά υποσχόμενες: της Ιαπωνίας, της Κορέας, της Αυστραλίας. Και, ευτυχώς, ο ελληνικός αμπελώνας διαθέτει απίστευτο πλούτο. Ποιος είχε ακούσει μέχρι πρόσφατα τη Μακρυποδιά;».\n«Ο κλάδος μας δείχνει πώς θα έπρεπε να είναι η γεωργία στην Ελλάδα και αντί να αποτελούμε παραδείγματα, είμαστε αποδιοπομπαίοι τράγοι», λέει ο κ. Σκούρας.\nΑλλος υπουργός μάς θεωρεί αμπελουργούς κι άλλος βιομήχανους\n– Πόσα οινοποιεία υπάρχουν σήμερα στην Ελλάδα;\n– Στα μέσα της δεκαετίας του ’80 ήμασταν 70 οινοποιεία. Το 2008, όταν η κρίση άρχισε να μας δείχνει τα δόντια της, υπήρχαν ήδη 500 και σήμερα ξεπερνούν τα 1.400. Δεν θα αργήσουν να φτάσουν τις 2.000. Είναι ευλογία! Νέοι άνθρωποι, σε μια προσπάθεια να βγάλουν ένα μεροκάματο, επέστρεψαν στη γη και δραστηριοποιήθηκαν.\n– Η σύμπνοια που χαρακτηρίζει τον κλάδο των οινοποιών πώς επετεύχθη;\n– Ηταν ένα όμορφο momentum. Καταλάβαμε ότι για να επιβιώσουμε πρέπει να μιλάμε την ίδια γλώσσα, να είμαστε ενωμένοι. Και έτσι λειτουργούμε. Εχουμε κοινό στόχο, στηρίζουμε το στρατηγικό σχέδιο branding και marketing του ελληνικού κρασιού για την εγχώρια και τις διεθνείς αγορές. Διαθέτουμε την Εθνική Διεπαγγελματική Οργάνωση Αμπέλου και Οίνου (ΕΔΟΑΟ), που όμοιά της δεν υπάρχει στην Ελλάδα ούτε στο λάδι ούτε στη φέτα – πουθενά!\n– Ποια είναι τα μεγαλύτερα προβλήματα που αντιμετωπίζετε;\n– Είναι πολλά… Η πεπαλαιωμένη νομοθεσία. Τα προβλήματα με τη χρήση γης που έχουν περιορίσει το αμπελουργικό έδαφος και τις άδειες φύτευσης. Ο ειδικός φόρος κατανάλωσης, που πρέπει να καταργηθεί, γιατί, μαζί με τον υψηλό συντελεστή ΦΠΑ, είναι εξοντωτικός. Ταξίδεψα πρόσφατα στην Ισπανία. Δοκίμασα εξαιρετικής ποιότητας κρασιά που πωλούνταν λίγο παραπάνω από 10 ευρώ. Απόρησα. Πώς γίνεται να είναι τόσο φθηνά; Μετά έμαθα ότι πρώτον το ισπανικό κρασί δεν επιβαρύνεται με κανέναν ειδικό φόρο και δεύτερον, επειδή πρόκειται για εθνικό προϊόν, έχει μειωμένο συντελεστή ΦΠΑ 10%, ενώ το δικό μας 24%. Αυτό είναι απάντηση σε όσους ισχυρίζονται ότι τα κρασιά μας είναι ακριβά… Υπάρχει μία ακόμα δυσκολία: ενώ όλες οι επιχειρήσεις μπορούν να χρησιμοποιήσουν εργάτες γης με εργόσημο, οι ανώνυμες εταιρείες, όπως είναι οι οινοποιητικές επιχειρήσεις, δεν μπορούν. Ζητήσαμε από το υπουργείο Εργασίας να άρει αυτόν τον περιορισμό αλλά μάταια. Γίνεται τρύγος χωρίς εργάτες; Και πώς θα τους απασχολούμε; Παράνομα; Αναγκαζόμαστε να φτιάχνουμε άλλες εταιρείες που να αφορούν την καλλιέργεια των αμπελιών. Αστεία πράγματα.\n– Νιώθετε ότι το κράτος είναι συμπαραστάτης σας;\n– Υπάρχουν τομείς που μας αφήνει εντελώς ακάλυπτους. Η δυστοκία συνεργασίας των υπουργείων είναι εμφανής. Αλλος υπουργός μάς θεωρεί αμπελουργούς κι άλλος βιομήχανους! Κι όμως, ο κλάδος μας δείχνει πώς θα έπρεπε να είναι η γεωργία στην Ελλάδα. Καλλιεργούμε οι ίδιοι τα αμπέλια μας, παράγουμε κρασί, βάζουμε προστιθέμενη αξία στα προϊόντα μας και τα πουλάμε. Ποιος άλλος το κάνει έτσι ολοκληρωμένα; Και αντί να είμαστε φωτεινά παραδείγματα, είμαστε αποδιοπομπαίοι τράγοι.\n– Με το «μαύρο» κρασί τι γίνεται;\n– Το 60%-70% των ποσοτήτων χύμα κρασιού που υπάρχει στην αγορά διακινείται παράνομα. Κάθε μέρα κάνουμε καταγγελίες στον εισαγγελέα οικονομικού εγκλήματος. Θεωρητικά υπάρχει ενδιαφέρον, αλλά πρακτικά τίποτα δεν γίνεται.\n«Η οινική Ελλάδα θα είναι ακόμη καλύτερη όταν θα έχει πάρει τα ηνία η επόμενη γενιά. Θα έχει πια ωριμάσει», υποστηρίζει. Τα δικά του παιδιά δεν θα αργήσουν να αναλάβουν δράση: ο Δημήτρης έχει πτυχίο Αμπελουργίας-Οινολογίας και εργάζεται προσωρινά στην Καλιφόρνια, η Στέλλα σπουδάζει Οικονομικά. Τι θα συμβούλευε ο Γιώργος Σκούρας ένα νέο παιδί που θέλει να ασχοληθεί με το κρασί; «Δεν θα προσπαθήσω να ωραιοποιήσω την κατάσταση. Οταν ξεκινά κανείς, μόνο δυσκολίες αντιμετωπίζει. Κι αυτό είναι διαχρονικό. Θα σας δώσω ένα παράδειγμα. Σήμερα οι τράπεζες δίνουν ελάχιστα δάνεια. Οταν αποφάσισα να ανοίξω το δικό μου οινοποιείο, δάνεια δίνονταν με ευκολία, αλλά το επίσημο επιτόκιο της Τραπέζης της Ελλάδος ήταν 36%. Τι θα έλεγα, λοιπόν, σε έναν νέο οινοποιό; Να κοιτάζει γύρω του και να εμπνέεται από θετικά παραδείγματα. Με όραμα, εντιμότητα και σοβαρότητα όλα κατακτώνται».\nΗ σύζυγός του, Ουρανία, ετοίμασε ένα πλατό με φρέσκα σύκα, τυριά και αλλαντικά. Δίπλα τους μας σέρβιρε σπιτικό πετιμέζι από Αγιωργίτικο. Ο Γιώργος Σκούρας άνοιξε μία φιάλη Peplo, το νέο ροζέ του Κτήματος, από Αγιωργίτικο, Syrah και Μαυροφίλερο. Ενα δροσερό, γλυκόπιοτο κρασί, γεμάτο νεύρο, με αρώματα κόκκινων φρούτων, εσπεριδοειδών, λευκών λουλουδιών και μια ιδέα ορυκτότητας.\nΦεύγει για να σπουδάσει Γεωργία στο Πανεπιστήμιο της Dijon στη Βουργουνδία. Επιλέγει τελικά την Οινολογία.\nΙδρύει το Κτήμα Σκούρα και κυκλοφορεί τον Μέγα Οίνο, τη μέχρι σήμερα «ναυαρχίδα» των ετικετών του.\nΦτιάχνει ένα μπουτίκ οινοποιείο μέσα στη ζώνη της Νεμέας, στην τοποθεσία Γυμνό.\nΑνοίγει το υπερσύγχρονο οινοποιείο στο Μαλανδρένι.


Δέρμα: Το ημερολόγιο της ομορφιάς για το ρεβεγιόν |Newsitamea\nΚάθε θεραπεία όμως έχει τις δικές της ιδιαιτερότητες και απαιτεί τους δικούς της χρόνους αποκατάστασης και εμφάνισης των αποτελεσμάτων. Ο δρ Μάρκος Μιχελάκης, δερματολόγος-αφροδισιολόγος (Αισθητική Δερματολογία-Δερματοχειρουργική), εξηγεί ποιες θεραπείες μπορούμε να κάνουμε και πότε.\nΤα παλιά, καλά δοκιμασμένα χημικά πίλινγκ φέρνουν στην επιφάνεια το αψεγάδιαστο, «φρέσκο» δέρμα που υπάρχει κάτω από την επιδερμίδα, με τη βοήθεια ειδικών διαλυμάτων που αφαιρούν τις θαμπές και κουρασμένες εξωτερικές στοιβάδες της. Το χημικό πίλινγκ είναι κατάλληλο για όσους έχουν κηλίδες ή ρυτίδες στο πρόσωπο, για να αντιμετωπιστούν οι λεπτές γραμμές και τα σημάδια της ακμής, και για να γίνει πιο ομοιογενές το χρώμα του δέρματος.\nΜπορεί να γίνει με διάφορες ουσίες, όπως άλφα-υδροξυοξέα (AHA), TCA, φαινόλεςκ.λπ. Για να ολοκληρωθεί η ανάπλαση του δέρματος μπορεί να είναι απαραίτητη μία σειρά από συνεδρίες, αλλά πολλοί βλέπουν σημαντική βελτίωση έπειτα από την πρώτη. Μπορεί να προκαλέσει ερεθισμό του δέρματος για αρκετές ημέρες.\nΤο VI πίλινγκ γίνεται με ειδικό συνδυασμό πέντε διαφορετικών οξέων, που μερικές φορές απλώνονται με ειδικό ρόλερ. Κάθε ένα από τα συστατικά του ασκεί διαφορετική δράση. Για παράδειγμα, το ασκορβικό οξύ (βιταμίνη C) είναι αντιοξειδωτικό, έχει αποχρωστική δράση καικάνει ήπια απολέπιση, ενώ η ρετίνη-Α καταπολεμά τις ρυτίδες και το TCA διεγείρει την παραγωγή κολλαγόνου και καταπολεμά τις βαθιές ουλές.\nΤο VI πίλινγκ βελτιώνει τον τόνο, την υφή και την καθαρότητα του δέρματος και το κάνει να φαίνεται νεανικό. Ωστόσο μπορεί να προκαλέσει δερματικό ερεθισμό για μερικές μέρες (η ακριβής διάρκεια εξαρτάται από τον τύπο και την ευαισθησία του δέρματος).\nΟ βαθύς καθαρισμός του δέρματος ανανεώνει την επιδερμίδα και την κάνει να φαίνεται πιο υγιής. Γίνεται με ειδικά προϊόντα τα οποία εφαρμόζονται με ή χωρίς τη χρήση εξελιγμένων μηχανημάτων που τα βοηθούν να εισχωρήσουν βαθιά στο δέρμα. Ο καθαρισμός βοηθά το δέρμα να ανανεωθεί και να «αναπνεύσει», καθώς αφαιρούνται τα νεκρά κύτταρα και διανοίγονται οι πόροι.\nΣτο πλαίσιό του συχνά γίνεται απαλό πίλινγκ (ειδικά όταν το δέρμα είναι λιπαρό) και στη συνέχεια επάλειψη με ειδικές μάσκες. Ωστόσο μετά τον καθαρισμό μπορεί να παρατηρηθεί ερεθισμός και υπεραιμία του δέρματος, ανάλογα με το πόσο ευαίσθητο είναι.\nΕίναι μία μέθοδος με θαυμάσια αποτελέσματα που κερδίζει ολοένα περισσότερο έδαφος στους κόλπους της ομορφιάς (σύμφωνα με τα στοιχεία της Αμερικανικής Εταιρείας Αισθητικής Πλαστικής Χειρουργικής ASAPS, στις Ηνωμένες Πολιτείες οι μικροδερμοαποξέσεις αυξήθηκαν κατά 34% το 2015 συγκριτικά με το 2014).\nΑν και η λέξη «απόξεση» μοιάζει επώδυνη, στην πραγματικότητα γίνεται με μία ειδική συσκευή που φέρει μικροσκοπικές αιχμηρές προεξοχέςτις οποίες περνά ο γιατρός πάνω από το δέρμα, χωρίς να προκαλείται πόνος και να ερεθίζεται το δέρμα. Η μικροδερμοαπόξεση κάνει μικροεπιφανειακή απολέπιση στο δέρμα και ενεργοποιεί εσωτερικούς μηχανισμούς ώστε να διεγερθεί η παραγωγή κολλαγόνου και να επιτευχθεί αναδόμηση και σύσφιξη της επιδερμίδας με φυσικό τρόπο.\nΗ διαδικασία αρχίζει με έναν καλό καθαρισμό του προσώπου, στη συνέχεια γίνεται η μικροδερμοαπόξεση και τέλος γίνεται επάλειψη με ειδικές μάσκες. Η συνολική διάρκεια της θεραπείας μπορεί να φτάσει τη 1-1,5 ώρα. Για τις επόμενες δύο έως τρεις ώρες μπορεί να υπάρχει μικρή κοκκινίλα στο δέρμα που μετά υποχωρεί και αναδύεται ένα νέο, λείο και λαμπερό δέρμα. Η διαφορά αυτή είναι αμέσως εμφανής αλλά ανάλογα με τον τύπο του δέρματος μπορεί να χρειασθούν τρεις ή τέσσερις συνεδρίες για να ολοκληρωθεί η αναδόμηση.\nΗ μέθοδος δεν είναι κατάλληλη μόνο για το πρόσωπο, αλλά μπορεί να γίνει σε όλα τα σημεία του δέρματος που χρειάζονται σύσφιξη, ειδικά όπου υπάρχουν ραγάδες όπως το στήθος, τα πόδια και οι γλουτοί.\n«Ευνόητο είναι ότι οι παραπάνω θεραπείες δεν μπορεί να γίνουν όλες μαζί σε τόσο σύντομο χρονικό διάστημα, αλλά να επιλέγει η κατάλληλη ανάλογα με τον τύπο του δέρματος και τις ανάγκες κάθε ενδιαφερόμενου ξεχωριστά» καταλήγει ο δρ Μιχελάκης.\nTagsδέρμα Μικροδερμοαπόξεση ρεβεγιόν Υγεία χημικό πίλινγκ ΧΡΗΣΙΜΑ\nAMEA news • ΕΚΔΗΛΩΣΕΙΣ • Σ.Κ.Π. • ΥΓΕΙΑ NEWS


Θεσπιακά Blog: Συνεχίζονται οι διακρίσεις για τους αθλητές και τις αθλήτριες του στίβου Αλιάρτου\nΤο νέο ταλέντο Χαλιμούρδας Ιωανν. 1ος στο ύψος με επίδοση 1.35.\nΚαι η Νίκη Ξυδώνα με μια επίδοση υψηλού επιπέδου 5.83μ. στο άλμα εις μήκος πιθανόν μια από τις καλύτερες επιδόσεις στην Ελλάδα στην ηλικία της.\nΑναρτήθηκε από Θεσπιακά στις 3:41 μ.μ.


Στίβος: Τρίτος ο Γκουρλιάς στη Γαλλία - Onsports.gr\nOnsports Team\t29 Ιουνίου 2019, 06:35\nΣτίβος: Τρίτος ο Γκουρλιάς στη Γαλλία\nΤο φετινό του ρεκόρ βελτίωσε ο Μάρκος Γκούρλιας στα 5.000μ σε αγώνες που έγιναν στην πόλη Halluin της Γαλλίας.\nΟ κορυφαίος δρομέας των μεσαίων αποστάσεων διένυσε την απόσταση σε 14.13.86 και κατέλαβε την τρίτη θέση στον αγώνα. Ο δρομέας του Δημήτρη Θεοδωρίδη δεν μπόρεσε να κάνει την κούρσα που θα ήθελε, αφού στη διάρκεια της ημέρας είχε σοβαρές ενοχλήσεις στο στομάχι.\n«Είμαι σε καλή κατάσταση και περιμένω να βρω μια κούρσα με τον ανάλογο συναγωνισμό για να κυνηγήσω μια επίδσηο κάτω από τα 14.00.00. θεωρώ πως αυτό θα είναι πιθανό να συμβεί στο μίτινγκ που θα γίνει στο Χόζντεν, όπου παραδοσιακά συμμετέχουν κορυφαίοι αθλητές των αποστάσεων», είπε ο Γκούρλιας, ο οποίος αναμένεται να συμμετάσχει και στο Πανελλήνιο Πρωτάθλημα Α/Γ (27-28/7).\nΟ Γκούρλιας στη διάρκεια της σεζόν θα κυνηγήσει χρόνους κάτω από το ατομικό του 13.48.23 από την περσινή σεζόν. Ο αθλητής το επόμενο διάστημα θα μεταβεί στο Καρπενήσι προκειμένου να συνεχίσει εκεί την προετοιμασία του. Ο Γκούρλιας είναι από τους Έλληνες δρομείς που περνά το μεγαλύτερο μέρος της σεζόν σε υψόμετρο στο Μαρόκο.


Δίχως δουλειά και δίχως μέλλον | ΔΙΕΘΝΗ | ΡΙΖΟΣΠΑΣΤΗΣ\nΟυρές ανέργων, νεόπτωχων και πεινασμένων στη Νέα Υόρκη\nH οικονομία των ΗΠΑ συνεχώς βυθίζεται σε ακόμη μεγαλύτερη κρίση προκαλώντας κυριολεκτικά «εκατόμβες θυμάτων» στις τάξεις των εργαζομένων. Αυτή είναι η «τραγωδία» που ζει σήμερα ο αμερικανικός λαός, μία «τραγωδία» την οποία ο Πρόεδρος Μπαράκ Ομπάμα δεξιοτεχνικά αγνόησε παντελώς κατά την ομιλία του για την Κατάσταση του Eθνους. Αντιθέτως, υποστήριξε ότι η οικονομία έχει ανακάμψει και μάλιστα ανθεί.\nΠοια τα στοιχεία «άνθησης» της οικονομίας κατά τον Αμερικανό Πρόεδρο; Οι χρηματιστηριακές συναλλαγές έχουν επιστρέψει σε ομαλά επίπεδα και τα κέρδη των εταιρειών αυξάνονται. Προφανέστατα.\nΤην «άνθηση» αυτή την καταλαβαίνει ο αμερικανικός λαός με τους εξής απλούς τρόπους:\nΤα επίσημα επίπεδα ανεργίας είναι κολλημένα κοντά στο 10%.\nΜόλις το 47% του ενεργού πληθυσμού έχει την τύχη να έχει εργασία «πλήρους απασχόλησης», σύμφωνα με έρευνα βάσει των επίσημων στοιχείων του υπουργείου Εργασίας των ΗΠΑ.\nΣε σύνολο 238,9 εκατομμυρίων εργαζομένων τα 108,6 εκατομμύρια είναι είτε άνεργοι ή υποαπασχολούμενοι ή θεωρείται ότι έχουν βγει «εκτός της αγοράς εργασίας».\nΟ αριθμός των Αμερικανών που έκαναν αίτηση πτώχευσης αυξήθηκαν κατά 9% μέσα στο 2010. Από 1,41 εκατομμύρια σε 1,53 εκατομμύρια, σύμφωνα με στοιχεία του National Bankruptcy Research Center.\nΟι μέσες αποδοχές, μισθοί αλλά και ημερομίσθια συρρικνώθηκαν. Το ποσοστό των οικογενειών των εργαζομένων που έχουν εισόδημα ακόμα και κατά 200% λιγότερο από το επίσημο μέσο εισόδημα αυξήθηκε μέσα σε μία διετία, μεταξύ του 2007 και του 2009, από 28% σε 30%.\nΤο 1970 το 25% των θέσεων εργασίας ήταν στο βιομηχανικό τομέα, σήμερα είναι μόλις το 9%.\nΤο 55% του συνολικού εργατικού δυναμικού «υπέφερε από μία περίοδο ανεργίας, περικοπής αποδοχών, μείωσης ωρών εργασίας ή έχουν καταστεί ακούσια εργαζόμενοι με μερική απασχόληση, δεδομένου ότι η ύφεση ξεκίνησε το Δεκέμβρη του 2007».\nΕνας στους έξι Αμερικανούς διαβιώνει κάτω από το όριο της φτώχειας - ποσοστό ρεκόρ.\nΟ αριθμός των Αμερικανών που επιβιώνουν χάριν των κουπονιών τροφίμων αυξήθηκε κατά 16% μέσα στη χρονιά που πέρασε. Πρόκειται για ένα μίζερο ποσό, μόλις 133 δολαρίων μηνιαίως, που ουδόλως εξασφαλίζει την κάλυψη των διατροφικών αναγκών μιας οικογένειας.\nΟι κατασχέσεις κατοικιών από τις τράπεζες λόγω αδυναμίας των ιδιοκτητών τους να αποπληρώσουν τα δάνειά τους ξεπέρασαν το 1 εκατομμύριο το 2010, σύμφωνα με τα στοιχεία της εταιρείας ακινήτων «Realty Trac».\nΗ πραγματικότητα αυτή έλειπε παντελώς από την ομιλία για την Κατάσταση του Εθνους του «μετριοπαθούς κεντρώου» Προέδρου - το καινούριο προφίλ που λανσάρει ο Ομπάμα για τις ανάγκες των προεδρικών εκλογών του 2012.\nΑντιθέτως, βασισμένος στη στρεβλή εικόνα της οικονομίας που σκιαγράφησε, κάλεσε τους συμπατριώτες του, μπροστά στην άνοδο νέων βιομηχανικών δυνάμεων - όπως η Ινδία και η Κίνα - να μην αποθαρρύνονται, υπογραμμίζοντας ότι οι ΗΠΑ εξακολουθούν να έχουν την πιο ευημερούσα οικονομία του κόσμου. «...Ναι, ο κόσμος άλλαξε. Ο αγώνας για τις θέσεις εργασίας είναι πραγματικός. Ομως, αυτό δεν πρέπει να μας αποθαρρύνει. Αυτό πρέπει να μας χαλυβδώνει», τόνισε, καλώντας συνάμα τους Ρεπουμπλικανούς να υποστηρίξουν τις επενδύσεις «για να καινοτομήσουμε, να εκπαιδευτούμε και να οικοδομήσουμε καλύτερα απ' ό,τι ο υπόλοιπος κόσμος». Αφιέρωσε μάλιστα μεγάλο μέρος της ομιλίας του στο στοίχημα που θα πρέπει να κερδηθεί, καλώντας τους νέους ανθρώπους να γίνουν εκπαιδευτικοί.\nΑυτή η άνθηση της οικονομίας σημαίνει «επώδυνες περικοπές» σε κοινωνικά προγράμματα, συμπεριλαμβανομένων και των κύριων προγραμμάτων περίθαλψης και ασφάλισης, όπως το Medicare, το Medicaid και η Κοινωνική Ασφάλιση (Social Security) μέσα στην επόμενη πενταετία. Ανακοίνωσε τη μείωση της φορολογίας των επιχειρήσεων, την απλούστευση του φορολογικού κώδικα και, φυσικά, την ανάγκη της υιοθέτησης του πενταετούς προγράμματος παγώματος των εγχώριων δαπανών. Εξάλλου, όπως τόνισε, «νέοι νόμοι δεν θα υιοθετηθούν παρά μόνο με την υποστήριξη Δημοκρατικών και Ρεπουμπλικανών. Θα προχωρήσουμε μαζί ή δεν θα προχωρήσουμε καθόλου».\nΚαμία «μάχη» δε χρειάστηκε να δώσει, όπως εμφανίζεται, με τους Ρεπουμπλικάνους. Επίσης, στο πλαίσιο των περικοπών που ανακοίνωσε έκανε μία εξαίρεση, στις δαπάνες για την άμυνα και την εθνική ασφάλεια. Μόλις 78 εκατομμύρια περικόπτονται μέσα στην πενταετία και αυτό από την αναδιάρθρωση των τομέων του Πενταγώνου. Κι όμως, οι αμυντικές δαπάνες, αυτές δηλαδή για τα μέτωπα πολέμου, είναι που καταβροχθίζουν κυριολεκτικά τα ομοσπονδιακά κονδύλια και συμβάλλουν τα μάλα στη συσσώρευση του χρέους.\nΠροφανώς ο πόλεμος δημιουργεί θέσεις εργασίας, εντούτοις όχι τόσο πολλές που να δικαιολογούν την αισιοδοξία του Προέδρου Ομπάμα καθώς την ίδια στιγμή το Γραφείο Προϋπολογισμού του Κογκρέσου (CBO) εκτίμησε ότι η εξασθενημένη οικονομία και οι περικοπές φόρων, που ενέκριναν τον περασμένο μήνα οι Δημοκρατικοί και οι Ρεπουμπλικανοί βουλευτές και ανακοίνωσε ο ίδιος, θα εκτινάξουν το δημοσιονομικό έλλειμμα της χώρας στο 1,5 τρισ. δολάρια και θα παραμείνει σταθερά πάνω από το 10% ως ποσοστό του ΑΕΠ.\nΗ «αισιοδοξία» Ομπάμα έγκειται σε ένα απλό γεγονός. Οι δείκτες βαίνουν καλώς αν και η ανάκαμψη θεωρείται ακόμη αναιμική από τους οικονομολόγους. Πάντως, έχει καταστήσει σαφές ότι η δημιουργία θέσεων εργασίας προέρχεται κατά κύριο λόγο από τον ιδιωτικό τομέα και ειδικά από τις εταιρείες. Συνεπώς θα πρέπει να συνεχιστεί με κάθε τίμημα, δηλαδή σε βάρος των εργαζομένων, η «πολιτική» στήριξής τους.\nΕξάλλου, δεν είναι μόνο οι περικοπές που ανακοίνωσε αλλά το σύνολο των ενεργειών του, από τα τρισεκατομμύρια δολαρίων προς τον τραπεζικό τομέα και την αυτοκινητοβιομηχανία και ενόσω ο κολοσσός «General Motors» μετά τη διάσωσή του από τα ομοσπονδιακά κονδύλια ανακοίνωνε το οριστικό κλείσιμο 29 εργοστασιακών μονάδων στις ΗΠΑ και την απόλυση χιλιάδων εργαζομένων, μέχρι τις συμφωνίες ελεύθερου εμπορίου, όπως η πρόσφατη με τη Νότια Κορέα, αλλά και το προσωπικό που επιλέγει για να επανδρώσει την κυβέρνησή του, όπως μόλις μερικές μέρες πριν, τον πρόεδρο της αμερικανικής τράπεζας «JP Morgan Chase», Ουίλιαμ Ντέιλι, ως νέο προσωπάρχη του Λευκού Οίκου μετά την αποχώρηση του Ραμ Εμάνιουελ.\nΟι επιλογές του Προέδρου Ομπάμα είναι σαφείς από την πρώτη στιγμή και δεν είναι άλλες από την εξυπηρέτηση των συμφερόντων του κεφαλαίου. Στη συγκεκριμένη φάση της καπιταλιστικής κρίσης το κεφάλαιο έχει κάνει καθαρούς τους στόχους: Εξαθλίωση των εργαζομένων, μείωση των αποδοχών και των δικαιωμάτων. Σε αυτό το πλαίσιο οι όποιες θέσεις εργασίας θα είναι με συνθήκες σκλαβιάς, δίχως ωράριο εργασίας και με πολύ χαμηλές αμοιβές. Αυτή η τάση επικρατεί πλέον στις αλυσίδες καταστημάτων, όπως η «Walmart» ή η «Family Dollar», δύο μόνο από τις πολλές αμερικανικές εταιρείες που πουλούν φτηνά προϊόντα, συχνά κατασκευασμένα σε εργοστάσια με πενιχρούς μισθούς και απάνθρωπες συνθήκες εργασίας σε Κίνα και Μεξικό. Οταν έχουν χαθεί εκατομμύρια θέσεις εργασίας και οι εργαζόμενοι απειλούνται από την ανεργία, την πείνα και την εξαθλίωση, θα τους μπαίνει το μαχαίρι στο λαιμό με την υποαπασχόληση ή ακόμη και την απασχόληση δίχως αποδοχές μόνο και μόνο με την προοπτική μίας θέσης εργασίας «κάποια στιγμή στο άμεσο μέλλον». Αυτό είναι η δήθεν ...νέα εποχή Ομπάμα.


Μιλήστε πιο... έξυπνα! ~ NEWSCITY1\nΜιλήστε πιο... έξυπνα!\nΉρθε ο καιρός να κόψετε τις κακές συνήθειες στην ομιλία σας και θα ακούγεστε τόσο έξυπνοι όσο πραγματικά είστε!Διακόπτετε το συνομιλητή σας;Το να διακόπτουμε τον άνθρωπο που μιλάει μπορεί να\nείναι ενθουσιασμός από μέρους μας αλλά επειδή δεν γίνεται πάντα αντιληπτό ως τέτοιο είναι συνεπώς ενοχλητικό ή αγενές. Τι κάνω γι' αυτό; Προτού μιλήσω κοιτάζω τον συνομιλητή μου στα μάτια κ παρατηρώ πως θα αντιδράσει την ώρα που εγώ εισπνέω αέρα και ανοίγω ελαφρώς το στόμα μου γι να μιλήσω. Το καταλαβαίνω από το βλέμμα του. Αν αντιληφθώ πως του είναι δυσάρεστο, ξανακλείνω το στόμα μου και κάνω υπομονή. Μόλις ολοκληρώσει λέω αυτό που θέλω.\nΌπως για παράδειγμα «εεεεε», «μμμμμ», «ξέρω γω», «ας πούμε»... Αν συνδέετε τις προτάσεις σας με τέτοιου είδους αμήχανες λέξεις και φθόγγους, προσπαθήστε να μειώσετε λίγο την ταχύτητά σας και να μιλάτε πιο αργά. Με αυτόν τον τρόπο θα κερδίσετε το χώρο που χρειάζεστε για να συγκροτήσετε τη σκέψη σας και να την εκφράσετε με λέξεις.\nΤο να ολοκληρώνουμε την σκέψη του άλλου είναι ένας τρόπος να δείξουμε ότι πιάνουμε το νόημα και υποστηρίζουμε τον συνομιλητή μας, βοηθώντας τον να πάει παρακάτω. Αλλά αυτό μπορεί να το εκλάβει κάποιος ως αγένεια ή ότι βιάζεστε να πάει παρακάτω. Γι' αυτό μετρήστε ως το 10 πριν μιλήσετε και αν δεν αντιληφτείτε καμία παύση -που σημαίνει ότι δεν σας αφήνει χώρο για παρέμβαση- μην πεταχτείτε. Αντίθετα, βοηθήστε την κουβέντα με νεύματα και χειρονομίες.


frank barrell: Απεργία δημοσιογράφων? Μπορώ να έχω μία και αύριο?\nΑναρτήθηκε από frank barrell στις 01:11\nThnx για τις ευχές man. Ανταποδίδω την επίσκεψη και ναι ΠΑΝΤΑ ΑΠΕΡΓΙΑ ΤΑ ΚΑΝΑΛΙΑ\n17 May, 2007 00:47\nNα συμφωνήσω και εγώ, αν και έχω σταματήσει πλέον να βλέπω ταινίες στην τηλεόραση, κυρίως λόγω των ενοχλητικών διακοπών. Δεν κάνουν καμία εβδομαδιαία απεργία να ξελαμπικάρει λιγάκι ο τόπος;\n17 May, 2007 03:54\nΚάτι τηλεπρεζόνια μαγνητοσκόπησαν παλιότερα δελτία ειδήσεων, για να 'χουν να βλέπουν ;)\nεισαι δικη μας... δεν περνας κι απο μας να τα πουμε live?\nΚερναμε μπυρα απο το Extrabland που ειναι απέναντι μας....\n17 May, 2007 12:33\n@zubizabata, καλώς ήρθες!\n@mpoukatsas, συμφωνώ για τις ενοχλητικές διακοπές αλλά υπάρχει και το βίντεο. Συν το ότι καμιά φορά παίζονται ταινίες που μπορεί να έχουν διαφύγει της προσοχής μας. Π.χ. Πρόσφατα έπαιξε η ετ1, το "Portrait of Jennie" του W. Dieterle κι έμεινα μ' ανοιχτό το στόμα...\n@ion, καλά έκαναν οι άνθρωποι. Εξάλλου έτσι όπως είναι οι "ειδήσεις" στην τηλεόραση η επικαιρότητα έχει δευτερεύουσα σημασία. Σημασία έχουν τα πρόσωπα και το σόου. Χάρισμά τους...\n@sfg, στην, ομολογουμένως θελκτική, πρότασή σας θα ανταποκριθώ ευχαρίστως μετά το πέρας της εξεταστικής που με βρίσκει στο όμορφο νησί της Λέσβου. Μέχρι τότε θα σας επισκέπτομαι διαδικτυακά.\n(το θηλυκό δεν το πολυκατάλαβα, αλλά τέςπα...)\n17 May, 2007 15:24\nΕγώ χαμπάρι δεν πήρα τι έπαιξε, το διαβάζω εδώ, όπως το είχα διαβάσει στο blog του zubizabata λίγο νωρίτερα. Απλώς εύχομαι να παιχτεί κάποια στιγμή ο Πέκινπα που χάσαμε.\nΦρανκ, το Πόρτρετ οφ Τζένι δεν ήταν ταινιάρα;;;\n17 May, 2007 16:41\nFrank Barrel δεν θα μοπορούσα να συμφωνίσω περισσότερο με τον τίτλο του post σου.\n@Πάνοσ, τo Portrait Of Jennie είναι καταπληκτική ταινία! Το είδα ανυποψίαστος, χωρίς να ξέρω τίποτε για αυτό από πριν, και με χτύπησε κατακέφαλα!\nΤώρα για το πότε θα προβληθεί το Junior Bonner, άγνωσται αι βουλαί της κρατικής. Σε κάποια άλλη απεργία ίσως... :Ρ\n@Γιώργο νά'σαι καλά. Καλώς ήρθες!\nΧμμμ, ελπίζω να μην αργήσει και αυτή τη φορά να με βρει εντός οικίας, χεχε. Καλό βράδυ!\n19 May, 2007 04:11


Τρέμουν... το μέτρο σύγκρισης | ΑΝΤΙΘΕΣΕΙΣ | antinews.gr\nΤρέμουν... το μέτρο σύγκρισης\nΤις τελευταίες εβδομάδες ο Αντώνης Σαμαράς δέχεται μία άνευ προηγουμένου επίθεση από τον Τσίπρα και την παρέα του. Επίθεση που στοχεύει στην «δολοφονία χαρακτήρα» του πρώην πρωθυπουργού με απώτερο σκοπό την πολιτική του εξόντωση.\nΕίναι εύλογο να αναρωτηθεί κάποιος γιατί οι κατσαπλιάδες θέλουν να εξοντώσουν τον Αντώνη Σαμαρά.\nΟ βασικός αντίπαλος τους είναι ο Μητσοτάκης, από αυτόν απειλείται η μακροημέρευσή τους στις καρέκλες της εξουσίας. Άρα προς τί αυτό το μίσος και μένος κατά του Σαμαρά;\nH απάντηση είναι απλούστατη. Τρέμουν το μέτρο σύγκρισης.\nΕίναι αυτονόητο ότι οι ψηφοφόροι όταν θα πάνε στις κάλπες θα ψηφίσουν συγκρίνοντας το πριν και το μετά. Οπωσδήποτε θα λάβουν υπόψιν τους και το σχέδιο του Κυριάκου για έξοδο από την κρίση, αλλά αυτό που θα μπει κυρίως στην ζυγαριά θα είναι το πως ήμασταν επί Σαμαρά και πως είμαστε επί Τσίπρα.\nΚι ο χειρότερος εχθρός του Σαμαρά αναγνωρίζει ότι η Ελλάδα επί των ημερών του δεν βρίσκονταν σε αυτό το τέλμα.\nΌσο κι αν προσπαθούν οι ολετήρες να διαστρεβλώσουν την πραγματικότητα η αλήθεια είναι ότι η Ελλάδα είχε ανακτήσει την χαμένη της αξιοπρέπεια.\nΗ οικονομία είχε νοικοκυρευτεί, είχαμε πραγματική ανάπτυξη, οι μεταρρυθμίσεις υλοποιούντο με ταχύτατους ρυθμούς, η λαθρομετανάστευση είχε αντιμετωπιστεί καθώς τα σύνορα ήταν θωρακισμένα, υπήρχε ενεργή και χειροπιαστή εξωτερική πολιτική (χάραξη ΑΟΖ, συμμαχία με Ισραήλ, Κύπρο και Αίγυπτο).\nΤο κυριότερο όμως επίτευγμα της κυβέρνησης Σαμαρά ήταν το γεγονός ότι κανείς δεν τόλμησε να εγείρει αξιώσεις ανάλογες με τις σημερινές όσον αφορά την ανεξαρτησία και κυριαρχία της χώρας μας.\nΚι όποιος τόλμησε έλαβε την απάντηση που του αναλογούσε.\nΘα θυμάστε προφανώς ότι ο Ερντογάν… ήταν γατάκι μπροστά στον Σαμαρά. Ούτε καν τόλμησε να προβεί στους εξευτελιστικούς τσαμπουκάδες που βιώνει σήμερα η Ελλάδα διότι γνώριζε ότι δεν τον παίρνει. Αντίθετα ήταν στριμωγμένος από την επιθετική εξωτερική πολιτική της χώρας που για πρώτη φορά υπερασπίζονταν με σθένος τα δικαιώματά της συνάπτοντας διεθνείς συμφωνίες. Αυτά είναι καταγεγραμμένα και ουδείς μπορεί να τα αμφισβητήσει.\nΑνάλογες κινήσεις είχαν γίνει και στα υπόλοιπα μείζονα Εθνικά Θέματα. Στο Κυπριακό οι όροι του Σαμαρά ήταν συγκεκριμένοι και δεν άφηναν κανένα περιθώριο διπλωματικών ελιγμών στους Τούρκους, στο Σκοπιανό είχε τρίψει στη μούρη των δανειστών - αποικιοκρατών το «Δημοκρατία του Βαρδάρη» και οι Αλβανοί είχαν κλειστεί στο καβούκι τους ανήμποροι να ελιχθούν μπροστά στο στενό μαρκάρισμα του Σαμαρά.\nΕν ολίγοις, η Ελλάδα έβγαινε από την κρίση, υπερασπίζονταν τα κεκτημένα, ξαναποκτώντας ισχυρό ρόλο στα γεωπολιτικά τεκταινόμενα.\nΟ Σαμαράς, παρά τις εγχώριες και εξωτερικές τρικλοποδιές, κατάφερε να στριμώξει τους αποικιοκράτες - δανειστές και να μπλοκάρει τα βρώμικα σχέδιά τους κατά της Ελλάδας. Αυτή είναι η πραγματικότητα, όσο κι αν δυσαρεστείται ο λαοπρόβλητος.\nΌμως πάντα, όποτε η χώρα σήκωνε κεφάλι, ο εχθρός έβρισκε έναν Εφιάλτη για να εξυπηρετήσει τους σκοπούς του.\nΈτσι από εκεί που βρισκόμασταν στο ξέφωτο, κυλήσαμε πίσω στην άβυσσο.\nΗ χωρά υποτάχθηκε πλήρως στις ορέξεις τους, γίναμε οικονομική αποικία διά της υπογραφής μας και τώρα ετοιμαζόμαστε να ξεπουλήσουμε και τα εδάφη μας, στο όνομα μιας υποτιθέμενης μελλοντικής ευμάρειας που μας υπόσχονται.\nΤο τραγικό είναι ότι ο Τσίπρας παραδίδει γη και ύδωρ συνειδητά. Το μόνο που τον ενδιαφέρει είναι να παραμείνει στην εξουσία. Ακόμη κι αν καταντήσει... έπαρχος των Αθηνών.\nΜέχρι στιγμής, μέσω των διαπλεκόμενων και δεξιών στηριγμάτων του, έχει καταφέρει σε μεγάλο βαθμό να παραπλανήσει μεγάλο κομμάτι των πολιτών ότι «όλοι είναι ίδιοι».\nΜε την μόνιμη επωδό ότι «προσπαθούμε να βάλουμε τάξη στο χάος που παραλάβαμε από τους προηγούμενους», πετυχαίνει ακόμη να βρίσκει αρκετά ευήκοα ώτα.\nΤο αφήγημα του όμως πλέον έχει κουράσει και καταρρέει καθημερινά καθώς πλέον υπάρχει η σύγκριση με το παρελθόν.\nΌσο σανό, όσα ψέματα κι αν πει είναι αντιμέτωπος με την ωμή πραγματικότητα, η οποία καλώς ή κακώς λέει ότι μόνο επί Σαμαρά είχαν μπει τα θεμέλια για να βγει η Ελλάδα πραγματικά από την κρίση.\nΩστόσο... η παπάτζα του ακόμα πουλάει.\nΝόμιζε πως θα καταφέρει το ίδιο και με το Σκοπιανό. Την πάτησε όμως σαν μαθητούδι. Μπορεί με την οικονομία να χρησιμοποιείς τους αριθμούς κατά το δοκούν για να παραπλανήσεις τον κόσμο, αλλά με τα Εθνικά Θέματα δεν μπορείς να ξεγελάσεις κανέναν. Δεν δύνασαι να υποδυθείς... την ολίγο έγκυο. Ή είσαι πατριώτης ή δεν είσαι.\nΚαι δυστυχώς ο λαοπρόβλητος δεν τα πάει και τόσο καλά με αυτή τη έννοια.\nΚαι αυτή τη φορά η προπαγάνδα του κατά του Σαμαρά του γύρισε μπούμερανγκ.\nΠως να το κάνουμε σύντροφε, ο Σαμαράς είπε Όχι στο ξεπούλημα της Μακεδονίας κι εσύ λες Ναι. Είδες πως τα φέρνει η ζωή και τα πραγματικά σε σχέση με τα κάλπικα Όχι δικαιώνονται;\nΌπως λέει κι ο λαός, όποιος σκάβει τον λάκκο του αλλουνού πέφτει ο ίδιος μέσα.\nΜε μια αυτοκαταστροφική κίνηση λοιπόν, ο Τσίπρας κατάφερε να εκτοξεύσει το μέτρο σύγκρισης σε άλλη διάσταση.\nΑντιλαμβανόμενος την γκάφα ολκής στην οποία υπέπεσε προσπαθεί τώρα μάταια με τα μαντρόσκυλά του, τις μονταζιέρες και τους Γκαίμπελς του Μαξίμου να πλήξει τον πατριωτισμό του Σαμαρά μπας και καταφέρει να χαμηλώσει τον πήχη της σύγκρισης.\nΒέβαια το μόνο που επιτυγχάνει είναι να τον δικαιώνει. Όση λάσπη κι αν ρίξει η ιστορία δεν παραγράφεται. Όσα ψέματα κι αν πει ο Ηγέτης δεν γίνεται Εφιάλτης.\nΕιδικά από την στιγμή όπου μετά από πολλά παρατράγουδα αποδέχτηκε κι ο Μητσοτάκης την «γραμμή Σαμαρά» για το Σκοπιανό, όσες προβοκάτσιες κι αν μηχανευτεί ο λαοπλάνος είναι σίγουρο ότι θα πέσουν στο κενό.\nΠλέον, είτε γίνουν τώρα, είτε το Φθινόπωρο, είτε το 19’, ο χρόνος για τις εκλογές μετράει αντίστροφα. Κι όσο πλησιάζει η ώρα της κάλπης το μέτρο σύγκρισης θα αυξάνεται και θα μετατραπεί σε «φονικό όπλο». «Όπλο», που αν το εκμεταλλευτούμε θα μας απαλλάξει από την χειρότερη κυβέρνηση που γνώρισε ο τόπος.\nΗ ουσία είναι να κλείσουμε τα αυτιά στους προπαγανδιστές των κατσαπλιάδων που θα επιχειρήσουν με νύχια και με δόντια να μας εξαπατήσουν όπως το 15’, να αρπάξουμε το «όπλο» και να «πυροβολήσουμε».\nΜπορεί η χώρα να τσακίστηκε από την λαίλαπα της... Αριστεράς, αλλά εκεί που όλα ήταν μαύρα κι άραχνα μας δόθηκε η ευκαιρία να εκδηλώσουμε την οργή μας κατά των δυναστών μας και το κάναμε. Και θα το επαναλάβουμε κι αυτή την Κυριακή.\nΌμως δεν αρκεί. Η οργή πρέπει να μετατραπεί σε επανάσταση. Κι αυτή η επανάσταση μόνο μέσω της κάλπης θα επιτευχθεί.\nΟι θυσίες του Σαμαρά για την πατρίδα πλέον θα πρέπει να γίνουν κτήμα όλων των Ελλήνων Πατριωτών ασχέτως κομματικών και ιδεολογικών φρονημάτων. Και όλοι μαζί κάτω από την σκέπη της Νέας Δημοκρατίας, ενωμένοι σαν γροθιά, να στείλουμε στην πολιτική απομόνωση τους δολοφόνους της πατρίδας μας.\nΑς παραμερίσουμε τις διαφωνίες μας για το συμφέρον της Ελλάδας. Δεν έχουν σημασία τα πρόσωπα και τα κόμματα, αλλά ο σκοπός.\nΤο μέλλον είναι στα χέρια μας, ας μην το χαραμίσουμε!\nΥΓ. Για να μην λέτε ότι κάνουμε μόνο κριτική στον Μητσοτάκη...\nΘανάσης Τ.30/01/2018 19:59:04\nΜπράβο, κι εγώ μαζί σας. Αυτή η άποψη με εκφράζει.\nΜε τσατίζουν ιδιαίτερα όμως κάποιοι υπεράνω, ''πραγματικοί'' Νεοδημοκράτες,που δεν επιτρέπουν καμμία κριτική στο Μητσοτάκη,διότι υπεράνω όλων''να φύγουν οι ολετήρες''... Λές και όταν κρίνεις κάποιες θέσεις του κόμματος που επιθυμείς να σε κυβερνήσει,αλλά αυτές δεν σε εκφράζουν,διαπράττεις τη μεγίστη προδοσία που θα μπορούσε να πράξει ποτέ ένας δεξιός Πατριώτης! Και που φτάσαμε: Οι ίδιοι,οι δικοί μας, να χλευάζουν όσους εκφράζουν ανοιχτά τις αντιρρήσεις τους σε κάποια θέματα που δεν συμφωνούν,χειρότερα και από τους κοκκινοφασίστες... Σε σημείο που να σκέφτεσαι πιά από ποιούς πρέπει να προφυλαχθείς; Από τους αριστερούς; Από τους γνησιοδεξιούς, από τους καθαροδεξιούς;; από τους νοθευμένους δεξιούς;,από τους υπεράνω; Από ποιούς τελικά;...\nπερι@ Θανάσης Τ.30/01/2018 20:19:07\nΟ Μητσοτάκης δεν έχει καμία διαφορά με τον Τσίπρα.\nΈρασμος@ περι30/01/2018 22:28:18\nΚι εσύ με την Τασία!!!\nΝίκος Α31/01/2018 00:11:58\n....."Και όλοι μαζί κάτω από την σκέπη της Νέας Δημοκρατίας, ενωμένοι σαν γροθιά, να στείλουμε στην πολιτική απομόνωση τους δολοφόνους της πατρίδας μας.\nΑς παραμερίσουμε τις διαφωνίες μας για το συμφέρον της Ελλάδας. Δεν έχουν σημασία τα πρόσωπα και τα κόμματα, αλλά ο σκοπός"......\nΓια μια τέτοια στάση φωνάζουμε πολλοί εδώ μέσα. Εύχομαι να κρατήσει αυτή η προτροπή - υπόσχεση.\nΕύγε για το ενωτικό άρθρο!\nΑπλά να προσθέσω στο "Θα θυμάστε προφανώς ότι ο Ερντογάν… ήταν γατάκι μπροστά στον Σαμαρά. Ούτε καν τόλμησε να προβεί στους εξευτελιστικούς τσαμπουκάδες που βιώνει σήμερα η Ελλάδα διότι γνώριζε ότι δεν τον παίρνει" οτι:\n"Από την 1η Ιανουαρίου μέχρι τις 22 Οκτωβρίου 2017 έχουν εισέλθει 1.147 τουρκικά αεροσκάφη στο FIR Αθηνών. Παράλληλα, έχουν καταγραφεί 944 παραβάσεις των κανόνων εναέριας κυκλοφορίας στο FIR Αθηνών και 2.847 παραβιάσεις του εθνικού εναερίου χώρου. Οι οπλισμένοι σχηματισμοί ήταν 237 οι εμπλοκές που σημειώθηκαν με τα ελληνικά αεροσκάφη 167, ενώ καταγράφηκαν 36 πτήσεις τουρκικών αεροσκαφών πάνω από ελληνικά νησιά.\nΑντίστοιχα το 2016 είχαν εισέλθει 1.016 τουρκικά αεροσκάφη, είχαν καταγραφεί 902 παραβάσεις των κανόνων εναέριας κυκλοφορίας στο FIR Αθηνών και 1.671 παραβιάσεις του εθνικού εναερίου χώρου. Οι οπλισμένοι σχηματισμοί ήταν 86, είχαν σημειωθεί 68 εμπλοκές και είχαν καταγραφεί 57 πτήσεις πάνω από ελληνικά νησιά."\nΠαρακάτω είναι του Σαμαρά.\n2012: 1 εμπλοκή - 3 υπερπτήσεις εθνικού εδάφους\n2013: 0 (ΜΗΔΕΝ) εμπλοκές - 11 υπερπτήσεις\n2014: 8 εμπλοκές - 14 υπερπτήσεις\nΤο σημαντικότερο είναι οι εμπλοκές που μπορούν να οδηγήσουν σε θερμό επεισόδιο.\nΣυγκρίνετε την ΤΕΡΑΣΤΙΑ διαφορά του ΑΣ με τα ανοιχτά σύνορα των κατσαπλιάδων!\nJIM BEAM31/01/2018 10:06:53\nΔεν υπαρχει σύγκριση, σε ολους τους τομείς η χωρα ήταν καλύτερα και υπήρχε προοπτική και σχέδιο εξόδου από την κριση.\nΤο θέμα ειναι ότι εδώ που φτάσαμε, υπαρχει περίπτωση να έχουμε περαιτέρω βίαιη πτώση, είτε στην οικονομία ( ανακεφαλαιοποίηση Τραπεζών) είτε στα εθνικά θέματα, είτε εσωτερική κοινωνική έκρηξη !\nΑναλογιζόμεθα ποιος πολιτικός και ποια πολιτική δύναμη θα είναι καλύτεροι για τον τόπο αλλά μας ξεφεύγει ότι 10.000.000 πολίτες αποφασίζουν τελικά...\nΤο ότι 2.000.000 πολίτες δια της ψήφου και άλλα 5.000.000 δια της ΣΥΝΕΙΔΗΤΗΣ αποχής (ενώ γνώριζαν εκ των προτέρων ότι η αποχή ισοδυναμεί με ψήφο στον ΣΥΡΙΖΑ) αποφάσισαν εν έτει 2015 (σε χώρα άνωθεν της Σαχάρας), να κυβερνηθούν από ΔΗΛΩΜΕΝΟΥΣ κομμουνιστές, ακροαριστερούς και αναρχοαυτόνομους, με ξεπερνάει.....\nΠοιος έχει "εμπιστοσύνη" στην κρίση όλων αυτών στις επόμενες εκλογές;;;;;;;;;\nψυχραιμια@ Sp.G.31/01/2018 14:05:08\nΓιατί;40 χρόνια προπαγάνδα είχαμε υπέρ της καλής αριστεράς.Που θα καταφύγει ο κόσμος που του είπαν έτσι;\nSp.G.@ ψυχραιμια31/01/2018 23:29:21\nΕμείς φταίμε αγαπητέ διότι επιτρέψαμε να γράψουν την ιστορία οι "ηττημένοι" και κατόπιν να την διδάξει στα σχολεία η γενιά του Πολυτεχνείου.......\nGizzer@ Sp.G.01/02/2018 15:25:03\nΚαι να ζούμε την ετήσια τραγωδία, κάθε χρόνο στις 17 Νοεμβρίου να κάνουν αριστερή προπαγάνδα στα παιδιά μας (όχι στα δικά μου) περί του μύθου του "Πολυτεχνείου".\nΣτο οποίο "πολυτεχνείο" πάει και αφήνει στεφάνι και λουλούδια η κοκκινοκαψερή στο σβέρκο ΝΔ! Νομιμοποιόντας την προπαγάνδα!\nSea Loyalty@ Sp.G.01/02/2018 16:08:05\nΓεώργιος Τ.@ Sp.G.31/01/2018 18:24:51\nΌχι εγώ πάντως. Η πλύση εγκεφάλου επί δεκαετίες δεν ξεπλένεται εύκολα λόγω μειωμένης επαφής με την πραγματικότητα. Ένα απλό τεστ IQ για παιδιά 6ης δημοτικού προ της κάλπης για όποιον είναι κάτω από 67 θα έλυνε το πρόβλημα και θα ψήφιζαν τουλάχιστον όσοι έχουν νόηση και κοινή λογική. Κατά τα λοιπά, οι εξαγορασμένες συνειδήσεις και οι πορωμένοι ιδεολόγοι θα υπάρχουν πάντα αλλά είναι μειοψηφεία.\nNiKOS@ Γεώργιος Τ.31/01/2018 19:41:55\nΚοιτάξτε εσείς το δικό σας IQ και αφήστε των άλλων..\nSp.G.@ Γεώργιος Τ.31/01/2018 23:30:02\nΣε αυτό με το τεστ συμφωνώ.


Ήταν ο τριτότοκος γιος του Αλβέρτου Γ΄, δούκα της Βαυαρίας-Μονάχου και της Άννας των Γουέλφων, κόρης του Ερρίκου δούκα του Μπράουνσβαϊγκ-Γκρούμπενχαγκεν.\nΣίβυλλα 1489-1519, παντρεύτηκε τον Λουδοβίκο Ε΄ των Βίττελσμπαχ, εκλέκτορα του Παλατινάτου.\nΣαβίνα 1492-1564, παντρεύτηκε τον Ούλριχ Α΄ δούκα της Βυρτεμβέργης.\nΣουζάνα 1502-1543, παντρεύτηκε πρώτα τον Καζιμίρ των Χοεντσόλερν, μάργραβο του Βρανδεμβούργου-Μπαϊρόιτ και έπειτα τον Όθωνα-Ερρίκο των Βίττελσμπαχ, εκλέκτορα του Παλατινάτου.\nΑνακτήθηκε από "https://el.wikipedia.org/w/index.php?title=Αλβέρτος_Δ΄_της_Βαυαρίας&oldid=9384263"\nΤελευταία επεξεργασία στις 21 Μαρτίου 2022, στις 14:48\nΤελευταία τροποποίηση 14:48, 21 Μαρτίου 2022.


Ορθόδοξη Mπλογκόσφαιρα: ΟΙ ΧΡΙΣΤΙΑΝΟΙ ΚΑΛΟΥΝΤΑΙ ΝΑ ΕΙΣΕΛΘΟΥΝ ΣΤΗΝ ΗΤΟΙΜΑΣΜΕΝΗΝ ΚΟΙΝΩΝΙΑ ΑΠΟ ΚΑΤΑΒΟΛΗΣ ΚΟΣΜΟΥ.\nΟι ορθόδοξοι πιστοί ως μέλη της Εκκλησίας δεν αγωνίζονται να δημιουργήσουν κοινωνία, άλλα καλούνται νά εισέλθουν στην «ητοιμασμένην» κοινωνία από καταβολής κόσμου (Ματθ. 25,35). Ή Εκκλησία, ως κοινωνία αγιασμού καί σωτηρίας, υπάρχει προ πάντων των αιώνων εν Χριστω. Η αρχή και προέλευση της βρίσκεται στον Θεό. Γι' αυτό η εκκλησιαστική κοινωνία «ουκ έστιν εκ του κόσμου τούτου» (Ίωάν. 18,36). Είναι «μυστήριον αποκεκρυμμένον από των αιώνων εν τω Θεω» (Έφεσ. 3,9). Προϋπήρχε της δημιουργίας στην αιώνια βούληση του Θεού, όπως προαιώνιο είναι το σχέδιο του Θεού για τη σωτηρία μας. Κατά τον Μ. Αθανάσιο η Εκκλησία, «πρότερον κτισθεΐσα, μετά ταύτα γεννάται εκ Θεού»


Χρήστος Σταματάκης, Δερματολόγος-Αφροδισιολόγος | Αρχική\nτ. Ιατρός Νοσ. ''Ανδρέας Συγγρός''\nΛιπόλυση (ενέσιμη, LPG ENDERMOLOGIE)\nFillers με Υαλουρονικό Οξύ\nΑποτρίχωση με laser είναι η διαδικασία της απομάκρυνσης της ανεπιθύμητης τριχοφυΐας μέσω μιας συμπυκνωμένης δέσμης μονοχρωματικού φωτός που καταστρέφει την τρίχα, χωρίς να βλάψει το γύρω δέρμα (φαινόμενο επιλεκτικής φωτοθερμόλυσης).\nΗ laser αποτρίχωση απευθύνεται τόσο σε γυναίκες όσο και σε άνδρες και εφαρμόζεται οπουδήποτε έχουμε ανεπιθύμητη τριχοφυΐα στο σώμα.\nΈχει γίνει δημοφιλής λόγω της ταχύτητας της θεραπείας και της αποτελεσματικότητας της, η οποία είναι μόνιμη, καθώς και γιατί εφαρμόζεται σε όλους τους τύπους δέρματος.\nΗ βοτουλινική τοξίνη τύπου Α ,ή αλλιώς το γνωστό σε όλους μας BOTOX αποτελεί μια φυσική πρωτεΐνη η οποία εγχύνεται σε μυς του προσώπου, μπλοκάροντας τη νευρική διέγερση τους.\nΑποτελεί τη μοναδική θεραπεία που δρα στην πραγματική αιτία των δυναμικών ρυτίδων, που είναι οι συσπάσεις των μυών της έκφρασης.\nΗ θεραπεία εφαρμόζεται συνήθως όταν αρχίζουν να εμφανίζονται οι πρώτες γραμμές έκφρασης.\nΗ θεραπεία είναι εντελώς ανεκτή, δεν χρειάζεται χρόνος ανάρρωσης και τα αποτελέσματα γίνονται ορατά μετά την 5η ημέρα και διαρκούν τουλάχιστον 4 έως 6 μήνες. Στα σημεία των εγχύσεων μπορεί να εμφανιστούν εκχυμώσεις, που όμως υποχωρούν μετά από 3 έως 4 ημέρες.\nΤο Υαλουρονικό Οξύ είναι ένα φυσικό συστατικό του δέρματος που βοηθάει στην ενυδάτωση του, στο σχηματισμό νέων δερματικών κυττάρων και στην αντικατάσταση των κατεστραμμένων. Επίσης συμβάλλει στην παραγωγή κολλαγόνου και άλλων ουσιών που συμβάλλουν στη διατήρηση της δομής του δέρματος.\nΧρησιμοποιείται σε άτομα ηλικίας άνω των 21 ετών, σε όλους τους τύπους δέρματος, για τη διόρθωση μέτριων έως έντονων ρυτίδων της επιδερμίδας.\nΗ διαδικασία εφαρμογής είναι ολιγόλεπτη και απολύτως ανεκτή, δεν χρειάζεται χρόνος ανάρρωσης, ενώ τα αποτελέσματα φαίνονται μετά από μια εβδομάδα και διαρκούν μέχρι και 12 μήνες. Στα σημεία εφαρμογής μπορεί να εμφανιστούν εκχυμώσεις, που όμως υποχωρούν μετά από 3 έως 4 ημέρες.\nΜεσοθεραπεία είναι η έγχυση ουσιών κάτω από την επιδερμίδα με σκοπό την ανανέωση του φυσικού κολλαγόνου του δέρματος, τη μείωση των λεπτών ρυτίδων και τη βαθιά ενυδάτωση. Επίσης έχει ήπια συσφικτική δράση, δίνει φωτεινότητα και υγιή όψη στο δέρμα και τέλος συμβάλλει στην αντιγήρανση. Πρόκειται για μια γρήγορη και σχετικά ανώδυνη θεραπεία, χωρίς παρενέργειες.Τα αποτελέσματα φαίνονται άμεσα μετά την πρώτη συνεδρία.Το επιθυμητό αισθητικά αποτέλεσμα όμως επιτυγχάνεται αθροιστικά και γι'αυτό το λόγο απαιτούνται συνήθως 4-6 συνεδρίες με μεσοδιαστήματα 15-20 ημερών. Μετά το αρχικό τρίμηνο μπορούμε να περάσουμε σε κύκλο συντήρησης οπότε τα μεσοδιαστηματα αυξάνουν στους 2-6 μήνες, ώστε να διατηρήσουμε το πρόσωπο φρέσκο και ανανεωμένο.\nΠαλλήνη: Αγ. Νικολάου 4\nΡαφήνα: Χρ. Μάντικα 1, (άνωθεν Εθνικής Τράπεζας)\nΧρήστος Σταματάκης ©


Petrosdiver.blogspot.com: Σφοδρή επίθεση Καραμανλή σε Ντόρα και Μητσοτάκη για τον Καμμένο.\nΤην οργή του Καραμανλή εισέπραξε η Ντόρα Μπακογιάννη η οποία επεδίωξε συνάντηση με τον πρώην πρωθυπουργό για να του αποσπάσει δήλωση κατά του …Πάνου Καμμένου!\nΣύμφωνα με όσα αποκαλύπτει σήμερα ο Βηματοδότης (προσοχή, ο Βηματοδότης του… ΔΟΛ που βρίζουν τον Καμμένο νυχθημερόν), η αδελφή του αρχηγού της ΝΔ, Κυριάκου Μητσοτάκη δέχθηκε σφοδρή επίθεση και φυσικά δεν απέσπασε ουδεμία «καταδίκη» κατά Καμμένου. Αντίθετα, ο τ. πρωθυπουργός εξέφρασε την έντονη δυσαρέσκεια του για την συμπεριφορά της νέας ηγεσίας στο πρόσωπο του, στην πολιτική της κυβέρνησης του, αλλά κυρίως στο συφερτό των υβριστών του που έχει βρει στασίδι στην άλλοτε κραταιά παράταξη.


Α ΕΛΜΕ Αχαΐας: Όλοι οι λαοί ενάντια στις ιμπεριαλιστικές επιθέσεις στη Συρία | Alfavita\nΑνακοινώσεις 17.04.2018 - 10:33\nΑ ΕΛΜΕ Αχαΐας: Όλοι οι λαοί ενάντια στις ιμπεριαλιστικές επιθέσεις στη Συρία\nΔημόσιο κάλεσμα της Α΄ ΕΛΜΕ Αχαΐας ενάντια στον πόλεμο. Συμμετοχή στο συλλαλητήριο\nΚαταγγέλλουμε την επίθεση των ΗΠΑ, της Μ. Βρετανίας και της Γαλλίας ενάντια στο λαό της Συρίας. Οι δυνάμεις αυτές, με τη στήριξη και την ανοχή του ΝΑΤΟ και της Ε.Ε., προβάλλοντας κατασκευασμένα στοιχεία και προσχήματα, στην πραγματικότητα προχωρούν στην εφαρμογή του σχεδίου τους για τον έλεγχο των πλουτοπαραγωγικών πηγών, των ενεργειακών δρόμων και των σφαιρών επιρροής, χωρίς να λογαριάζουν το κόστος για τους λαούς της περιοχής. Η όξυνση αυτών των ανταγωνισμών στην ευρύτερη περιοχή και η εκδήλωση τους με βίαιο τρόπο, φέρνουν πιο κοντά τον κίνδυνο ενός γενικευμένου πολέμου, με απρόβλεπτες συνέπειες για τους όλους λαούς. Η αύξηση των πολεμικών επιχειρήσεων θα δημιουργήσει νέα κύματα προσφύγων και ξεριζωμένων.\nΗ χώρα μας είναι ενταγμένη στους στρατιωτικούς σχεδιασμούς των χωρών που επιτίθενται. Η κυβέρνηση ΣΥΡΙΖΑ - ΑΝΕΛ έχει μεγάλες ευθύνες, γιατί μπλέκει τη χώρα ακόμη πιο βαθιά σ' αυτή την αιματοχυσία, διεκδικώντας μερίδιο στη μοιρασιά της λείας και των αγορών. Ακολουθεί με συνέπεια την πολιτική των προηγούμενων κυβερνήσεων της ΝΔ και του ΠΑΣΟΚ, αθωώνοντας την δολοφονική πολιτική ΗΠΑ και Ε.Ε. και παραχωρώντας διευκολύνσεις στις αερικανοΝΑΤΟικές δυνάμεις, μετατρέποντας τη χώρα μας σε πολεμικό ορμητήριο, μετατρέποντας το Αιγαίο σε επιχειρησιακή βάση του ΝΑΤΟ. Υποβαθμίζει συνειδητά την τούρκικη επιθετικότητα και τις συνεχείς προκλήσεις-επεισόδια σε Έβρο-Αιγαίο-Κύπρο, καλλιεργώντας «αυταπάτες» περί ασφάλειας με την πολιτική που ακολουθεί, της προσκόλλησης και της υποταγής στο άρμα των ΗΠΑ-ΝΑΤΟ-ΕΕ.\nΕΞΩ ΤΩΡΑ ΑΠΟ ΤΟ ΝΑΤΟ και την ΕΕ.\nΤΗΝ ΕΘΝΙΚΗ ΚΥΡΙΑΡΧΙΑ ΚΑΙ ΑΚΕΡΑΙΟΤΗΤΑ ΤΗΝ ΕΓΓΥΑΤΑΙ ΜΟΝΟ Ο ΕΛΛΗΝΙΚΟΣ ΛΑΟΣ\nΚαλούμε σε μαζική συμμετοχή στο αντι-ιμπεριαλιστικό/αντιπολεμικό συλλαλητήριο στην Πάτρα, την Τρίτη 17/04 ώρα 7μμ από το Εργατικό Κέντρο.


"KAPTEPIA": Νέος κύκλος ενισχύσεων 140 εκατ. ευρώ για τις ΜμΕ\nΕιδικά κίνητρα για τις μικρές και τις εξαγωγικές επιχειρήσεις ενεργοποιεί το υπουργείο Οικονομίας και Ανάπτυξης. Σχεδιάζονται και «ανεξάρτητα» προγράμματα για τους εξαγωγείς αλλά και για την ίδρυση τουριστικών επιχειρήσεων.\nΒελτιωμένος και πιο απλός στη χρήση του θα είναι για τις μικρές επιχειρήσεις ο δεύτερος κύκλος του προγράμματος «Ενίσχυση Μικρομεσαίων Επιχειρήσεων».\nΟ νέος κύκλος συνολικού προϋπολογισμού 140 εκατ. ευρώ (δημόσια δαπάνη) που πρόκειται να ανακοινωθεί στο τέλος του επόμενου μήνα θα μπορεί να αξιοποιηθεί και από τις μεσαίες επιχειρήσεις, όπως αυτές προσδιορίζονται με τον κανονισμό της ΕΕ (σ.σ. άνω των 250 εργαζομένων και κύκλο εργασιών έως 50 εκατ. eυρώ).\nΩστόσο, για αυτές τις επιχειρήσεις οι προϋποθέσεις υπαγωγής στο πρόγραμμα θα είναι πιο αυστηρές από εκείνες που ισχύουν για τις μικρές και τις πολύ μικρές επιχειρήσεις.\nΣύμφωνα με πληροφορίες του Euro2day.gr, στο νέο κύκλο θα υπάρχει διαχωρισμός των επενδυτικών σχεδίων ανάλογα με τον προϋπολογισμό τους. Συγκεκριμένα για όσα επενδυτικά σχέδια ο προϋπολογισμός τους κυμαίνεται από 15.000 ευρώ έως και 70.000 ευρώ, τα κριτήρια θα είναι λιγότερα σε σχέση με τα επενδυτικά σχέδια από 71.000 ευρώ έως και 350.000 ευρώ, που θα είναι το ανώτατο όριο του επιλέξιμου προϋπολογισμού.\nΚατά τις ίδιες πληροφορίες, για την πρώτη κατηγορία θα λαμβάνονται κατά κύριο λόγο υπόψη τρεις αριθμοδείκτες, με βασικότερο αυτόν της ικανότητας συμμετοχής της επιχείρησης με ίδιους πόρους ή δανεισμό στο επενδυτικό πρόγραμμα. Για τα μεγαλύτερα επενδυτικά σχέδια, πέραν όσων θα ισχύουν για τις μικρές επιχειρήσεις, θα λαμβάνεται υπόψη και η μελλοντική βιωσιμότητα της επιχείρησης, καθώς και η αύξηση της απασχόλησης.\nΟυσιαστικά, η διάκριση αυτή θα γίνει προκειμένου να προκρίνονται οι μικρές επιχειρήσεις έναντι των μεγαλύτερων, καθώς όπως προέκυψε, στις προτάσεις που κατατέθηκαν στον προηγούμενο κύκλο, ο μέσος όρος των επενδυτικών σχεδίων ήταν της τάξεως των 55.000 ευρώ. Συνεπώς, φαίνεται ότι το πρόγραμμα είναι πιο προσαρμοσμένο για τις μικρές επιχειρήσεις.\nΌπως και στο πρόγραμμα ενίσχυσης της αυτοαπασχόλησης των πτυχιούχων τριτοβάθμιας εκπαίδευσης, ο νέος κύκλος ενίσχυσης των μικρομεσαίων επιχειρήσεων θα έχει δύο περιόδους υποβολής αιτήσεων.\nΣύμφωνα με την ειδική γραμματέα διαχείρισης των πόρων του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ταμείου Συνοχής (ΤΑ) Ευγενία Φωτονιάτα, η πρώτη ημερομηνία υποβολής αιτήσεων θα ανοίξει τον Σεπτέμβριο και η δεύτερη, στις αρχές του 2018.\nΗ ίδια μιλώντας χθες στο συνέδριο του Πανελλήνιου Συνδέσμου Εξαγωγέων (ΠΣΕ) προανήγγειλε ότι στον νέο κύκλο ενισχύσεων θα πριμοδοτούνται και οι εξαγωγικές επιχειρήσεις. Το μπόνους μπορεί να είναι της τάξεως του 15%, φτάνοντας έτσι το ποσοστό ενίσχυσης για τις εξαγωγικές το 60% έναντι του 45% που ισχύει για τους λοιπούς κλάδους.\nΠρακτικά, όπως ανέφερε, το ποσοστό ενίσχυσης των επιχειρήσεων αυτών μπορεί να ξεπεράσει και το 60% καθώς οι εξαγωγικές επιδόσεις θα προσθέτουν 10% στα προβλεπόμενα ποσοστά ενίσχυσης και η δημιουργία νέων θέσεων εργασίας επιπλέον 5%.\nΗ κ. Φωτονιάτα ανήγγειλε επίσης την προκήρυξη μιας νέας δράσης ειδικά για τις μικρομεσαίες εξαγωγικές επιχειρήσεις, που θα ενισχύει τη συμμετοχή σε εκθέσεις και σε επιχειρηματικές αποστολές. Η δράση αυτή, προϋπολογισμού 30 εκατ. ευρώ, θα ενεργοποιηθεί στο τέλος Ιουλίου.\n120 εκατ. για τουριστικές επιχειρήσεις\nΠέραν των παραπάνω, το υπουργείο Οικονομίας και Ανάπτυξης σε συνεργασία με το υπουργείο Τουρισμού, βρίσκονται στην τελική φάση διαμόρφωσης των όρων για την προκήρυξη χρηματοδοτικού προγράμματος ύψους 120 εκατ. ευρώ για την ίδρυση νέων τουριστικών επιχειρήσεων.\nΥπενθυμίζουμε ότι ανάλογο πρόγραμμα για τον τουρισμό υπήρξε και το προηγούμενο διάστημα, πλην όμως, αφορούσε την ενίσχυση υφιστάμενων επιχειρήσεων.\nΕτικέτες ΕΠΙΧΕΙΡΗΣΕΙΣ, ΚΙΝΗΤΡΑ, ΟΙΚΟΝΟΜΙΑ, ΤΟΥΡΙΣΜΟΣ, ΤΡΑΠΕΖΕΣ, ΧΡΗΜΑ


Εθνική ποδοσφαίρου και το “Είμαστε ακόμα ζωντανοί”\n“Είμαστε ακόμα ζωντανοί”ακούγοντας αυτό τον στοίχο, από τα κατά τα άλλα όμορφο τραγούδι, που χρησιμοποιούν σαν μουσική επένδυση του τελευταίου βίντεο της εθνικής, πριν τον επερχόμενο αποκλεισμό της από το Μουντιάλ, αναλογίζομαι τι θέλουν να μας πουν;\nΠοιο και πόσο συναίσθημα ελπίδας θέλουν να καλλιεργήσουν στους οπαδούς-πολίτες για την επερχόμενη καταστροφή-αποκλεισμό της ομάδας μας και σε προέκταση και για το ίδιο μας το κράτος, την Ελλάδα;\nΗ πρώτη μου σκέψη ήταν, ότι μας έχει τύχη κάτι κακό. Ότι είμαστε μπροστά σε μια ήττα σε ποδοσφαιρικό-εθνικο επίπεδο, από κάποιο αντίπαλο που είναι πολύ πιο δυνατός από εμάς, αλλά αφήνοντας επίσης, την εντύπωση ότι κάποια αδικία, ή ανορθόδοξη τακτική του αντιπάλου, μας επέβαλε αυτή την ήττα.\nΠαρ' όλα αυτά εμείς μένουμε “όρθιοι” και αντέχουμε, αντέχουμε την άδικη δύναμη του δυνατού και αυτή η αντοχή αναπτερώνει ή κρατά ανέπαφο το θάρρος και την ελπίδα για ένα καλύτερο αποτέλεσμα. Επίσης μεγιστοποιεί την ανδρεία των παικτών μας και την ικανότητα τους να παραμένουν όρθιοι “παρ' όλα τα κτυπήματα της μοίρας”.\nΑπό εδώ και πέρα, και σύμφωνα με την τηλεοπτική διήγηση των πραγμάτων και των καταστάσεων, δεν μπορούμε πλέον να μιλάμε για παίχτες αλλά για ήρωες που “στέκονται ακόμα όρθιοι”. Βέβαια εξυπακούεται ότι οι παίχτες μας έχουν “πολεμήσει” και τα έχουν δώσει όλα, έτοιμοι να “πεθάνουν” στο πεδίο της μάχης, με τέτοιο τρόπο ώστε αυτή η ήττα σαν να μην τους αφαιρεί τίποτα από την αίσθηση των ικανοτήτων τους, αλλά αντίθετα τους προσθέτει!\nΈτσι το “Είμαστε ακόμα ζωντανοί” έρχεται να επιβεβαιώσει τον ηρωισμό των παικτών μας και να δέσει με τους εθνικούς μύθους όπως των 300 του Λεωνίδα, την επανάσταση του 21, το όχι του Μεταξά και άλλους μικρότερους μύθους που έχουμε για τροφή της εθνικής μας υπερηφάνειας, κάτι βέβαια που κάνει κάθε λαός.\nΌμως, έχω την εντύπωση ότι το “Είμαστε ακόμα ζωντανοί” έρχεται να καλλιεργήσει το αίσθημα της εθνικής υπερηφάνειας σε στιγμές πλήρης απώλειας της, και χωρίς περιεχόμενο διότι μόνο η νίκη σε αυτή την περίπτωση - στην περίπτωση του ποδοσφαίρου - θα μας γέμιζε με υπερηφάνεια και όχι η ήττα. Από την στιγμή όμως που την ήττα την ερμηνεύουμε σαν νίκη, θεωρώ, ότι υπάρχει ένα πρόβλημα σε επίπεδο της εθνικής ποδοσφαίρου, και κατ' επέκταση του εθνικισμού μας.\nΤι σημαίνει αυτό για εμάς τους απλούς οπαδούς – πολίτες;\nΣημαίνει μια προσπάθεια καλλιέργειας ενός ηρωισμού, εφόσον μιλάμε για “ήρωες”, αναφερόμενοι στους παίχτες της εθνικής, χωρίς ηρωικό παρεχόμενο.\nΔιότι ο ήρωας είναι αυτός που κάνει κάτι που υπερβαίνει τις δυνάμεις του, κάνει το αδύνατο, το μη συνηθισμένο και αναμενόμενο από αυτόν αψηφώντας τον κίνδυνο, αψηφώντας τα δεδομένα. Τέτοιοι ήταν οι Σπαρτιάτες του Λεωνίδα, οι οπλαρχηγοί του '21, οι στρατιώτες του '40. Σε αυτά τα παραδείγματα βέβαια μεγάλη σημασία δεν έχει η νίκη, αλλά η προσπάθεια , δηλαδή ο ηρωισμός τους.\nΚάνανε κάτι τέτοιο οι "ήρωες" της εθνικής και δεν το πήρα χαμπάρι;\nΠως λοιπόν μπορούμε να ταυτίζουμε τους παίχτες της εθνικής με αυτούς που έδωσαν τα πάντα για την Ελλάδα και να τους θεωρούμε ήρωες; Στην ουσία οι “ήρωες” της εθνικής όχι μόνο δεν δώσανε τα πάντα, όχι μόνο δείξανε μια έλλειψη γνώσης και κατάρτισης, θάρρους και τόλμης, αλλά κλείστηκαν σε ένα παιχνίδι ανιαρό, βαρετό και καταθλιπτικό, κάνοντάς μας να ξεχάσουμε για ποιο λόγο βρίσκονται εκεί που βρίσκονται. Έτσι δίκαια ηττήθηκαν και αυτό δεν χρίζει καμιάς αμφισβήτησης, διότι ακριβώς δεν έδωσαν τα πάντα αν και τους έχουν παραχωρηθεί τα πάντα. Απλά λοιπόν δεν ήταν ήρωες, διότι δεν πήραν κανένα ρίσκο, και δεν μπόρεσαν να κάνουν την υπέρβαση. Άρα παίξανε ένα ποδόσφαιρο φοβισμένοι και χωρίς καμιά ανδρεία, θα έλεγα.\nΆρα το ότι “είναι ακόμα ζωντανοί” δεν το οφείλουν στους ίδιους, αλλά στους αντιπάλους τους και δεν θα είναι για πολύ “ζωντανοί”, αν “ζωντανός” σημαίνει να περάσουν στο δεύτερο γύρο. Παρ' όλα αυτά εύχομαι και εγώ να μην βγω αληθινός.\nΤι συμβαίνει λοιπόν όταν, την δίκαιη ήττα την αναγάγουμε σε ηρωική νίκη;\nΤι σημαίνει αυτή η αναγωγή τόσο για την εθνική ποδοσφαίρου, όσο και για το έθνος μας, του οποίου τα κυριαρχικά δικαιώματα περιορίζονται κάθε μέρα που περνάει;\nΠόσο αυτή η πραγματικότητα διαστρεβλώνει την αλήθεια καλλιεργώντας, μέσα από την παρουσία της εθνικής ποδοσφαίρου,\nέναν εθνικισμό της ήττας,\nμια υπερηφάνεια της ταπείνωσης,\nέναν ηρωισμό της ανανδρίας;\n260 × 265 - letsfamily.gr\nΚοινωνία κοινωνική ψυχολογία Πολιτική Πρόσωπα\nΟ Τοξικομανής είναι θύμα και κομιστής της κοινωνικ...\nΕθνική ποδοσφαίρου και το “Είμαστε ακόμα ζωντανοί”...\nΠΑΡΑΒΑΤΙΚΟΤΗΤΑ ΚΑΙ ΕΓΚΛΗΜΑΤΙΚΗ ΣΥΜΠΕΡΙΦΟΡΑ\nΗ Βια είναι μολυσματική\nΚλινική Αποτοξίνωσης Αρουραίων – Το Αμφιλεγόμενο Π...\nΑυτοεκπληρούμενες προφητείες και κοινωνικές προσδο...\nthe voice – kids και "the music school"\nΜεταψυχιατρική: μία νέα κατεύθυνση γιά τήν ψυχική ...\nΟ Ενωτικός Αποχωρισμός


Το ντέρμπι της Ονδούρας βάφτηκε με αίμα: Τρεις νεκροί σε βίαια επεισόδια (video) - e-thessalia.gr\n18 Αυγούστου 2019, 20:24 18 Αυγούστου 2019\nΑπό νωρίς η ατμόσφαιρα μύριζε μπαρούτι γύρω από το γήπεδο της Ολίμπια, οπαδοί της οποίας επιτέθηκαν στο πούλμαν που μετέφερε τη φιλοξενούμενη ομάδα. Από την επίθεση τραυματίστηκαν τρεις παίκτες της Μοτάγουα.\nΟι γηπεδούχοι… υποδέχθηκαν με πέτρες και μπουκάλια την αποστολή της Μοτάγουα για το εθνικό clasico της Απερτούρα στην Ονδούρα.\n«Τρεις άνθρωποι σκοτώθηκαν και εφτά πυροβολήθηκαν και μαχαιρώθηκαν. Ενας από αυτούς είναι ένα νεαρό αγόρι. Τρεις από τους τραυματίες είναι σε κρίσιμη κατάσταση» δήλωσε εκπρόσωπος τοπικού νοσοκομείου.\nΗ αστυνομία έκανε εκτεταμένη χρήση χημικών προκειμένου να εκτονωθεί η κατάσταση.\nΠροηγούμενο ΆρθροΒόλος: Πήγε διακοπές αλλά της έκλεψαν το μηχανάκιΕπόμενο ΆρθροΤραγωδία με 19χρονο στη Σάμο: Ενα ασθενοφόρο για 40.000 κατοίκους (vid)